
VEĆE U ZEMLJI VETRENJAČA - U NIZOZEMSKOJ 


Lijevo : 

ZADRUŽNI MLIN POD 
OKIĆ-ORADOM 

Desno : 

HISTORIJSKI MLIN 
sagrađen od izumitelja Char- 
lesa Brusha u Clevelandu u 
Sjevernoj Americi: u tom je 
mlinu bila prva električna 
centrala na svijetu uopće, koju 
je uredio Brush za električnu 
rasvjetu na svom imanju 





STARI MLIN - VJETRENJAČA - U 
MAURSKOM GRADU OBIDOS 
U Š P A N I J I 

Na konopcima su zvučnjaci, koji „pjevaju* 
u vjetru i visinom zvuka odaju, kal^o se brzo 
okreće vjetrenjača 


Desno : VJETRENJAČA-MLI N NA OTOKU 
RODU UZ PAONU I DŽAMIJU 



RODITELJI I ŠKOLA 


Obično se na koncu školske godine, kad djeca 
donesu kući svjedodžbe i kad se sazna o njiho- 
vim uspjesima i neuspjesima, na veliko raspravlja 

0 mnogim pitanjima, koja su u vezi sa školom. 

1 onda se psuje i na školu i na nastavnike i na 
djecu, a sve uzalud, jer se ne može popraviti ono, 
što je već učinjeno. »Poslije smrti nema poka- 
janja,« veli narod, a tako je isto i sa pitanjem 
školskog uspjeha i uopće školskog odgoja. Za- 
ludu je raspravljati i galamiti o stvarima, koje 
su već mrtve, gotove i koje se više ne dadu izmi- 
jeniti . . . Potrebito se stoga sada na početku 
školske godine zamisliti u školsko pitanje i to- 
kom školske godine, dok je još na vrijeme, na- 
stojati ukloniti sve one uzročnike neuspjeha i 
sve zapreke napredovanja. 

Mnogi roditelji ni danas nisu svijesni, koliku 
brigu treba da posvete svojoj djeci. Ponekad je 
ta briga tako neznatna i njihov postupak uopće 
prema djeci takav, da se čini, kao da su to 
nekakva tuđa djeca, s kojom oni nemaju ništa 
zajedničko. Ovo zvuči pomalo pretjerano, ali 
neka ispitaju svoju svijest i naše inače dobre 
glave obitelji, pa će sigurno i oni u svojoj iskre- 
nosti naći mnogo propusta i slabe brige za svoju 
djecu. Napose će to lako opaziti na svome ne- 
maru prema školovanju svoje djece! 

Ne ćemo se ni osvrnuti na one roditelje, ko- 
jima je deveta briga, da li im dijete ide u školu 
ili se vuče za ovcama ili se klatari po ulicama, ni 
na one, koji smatraju školu nekim luksuzom i 
neugodnom dužnošću, koju treba u svakoj mo- 
gućoj zgodi izigrati. Osvrnut ćemo se samo na 
dužnosti onih roditelja, koji misle, da doista u 
redu vrše sve svoje dužnosti prema djeci pa i 
one prema njihovoj školskoj izobrazbi. 

Roditelji treba da uvijek imaju na umu, da je 
njihova dužnost i pravo odgajati djecu. Ako je 
jedan dio te njihove dužnosti prenesen na školu, 
nema time škola ni nastavnici monopol nad dje- 
čjim odgojem, kao što time ne bi smjela pre- 
stati sva briga roditelja za dječje napredovanje. 

I cilj školske izobrazbe i građa, koja će se pre- 
davati djeci u školama, morala je direktno ili in- 
direktno odbiti odobrenje roditelja. Stoga je 
smiješan zahtjev nekih profesora, koji je iznesen 
na nedavnom kongresu u Banjaluci, a koji tra- 
ži ukinuće vjeronauka kao nastavnog predmeta 
u školama. Oni u svojoj oholosti i bijesu misle, 
da mogu prisvojiti za sebe neograničeno pravo 
i svojevoljno raspolaganje sa školom ... 0 od- 
goju naraštaja imaju pravo da govore roditelji, 
koji su taj naraštaj dali svijetu, a zatim Crkva 
i društvena zajednica, kojima taj naraštaj već 
time, što je na svijetu, dijelom pripada. No prva 
riječ i pravo nad odgojem djeteta pripada ro- 
diteljima. Profesori su u školi pouzdanici rodi- 
telja i državnih i vjerskih vlasti, pa je neoprav- 

Slika desno: 

RELJEF HRVATSKOG ZAGORJA, 
koji su u pijesku izradili učenici i učenice Šumske škole u Zagrebu 


dana njihova uzurpacija svih prava nad odgojem 
djeteta i diktiranje njihove volje i onima, čija se 
volja jedina može u tim pitanjima poslušati. 

Dužnost je roditelja da nadgledaju rad svog 
djeteta u školi i da se zanimaju za nastojanje oko 
uzgoja njihove djece sa strane onih, koji su u 
školi njihovi pouzdanici i zamjenici. Nova škola 
traži što užu kolaboraciju doma i škole, jer pra- 
vi odgoj može da nastane jedino usklađenim ra- 
dom i jednog i drugog faktora. Ništa naime ne 
će razornije djelovati na odgoj djeteta od kon- 
tradiktornih odgojnih tendencija, od kojih jedna 
iznosi pod gotov groš ono, čemu se druga pro- 
tivi ... I doista novo doba donosi nam čitav niz 
roditeljskih vijeća, koja dobro funkcioniraju, i 
čitav niz zajednica doma i škole, koji također 
lijepo rade. No mnogo se često i na tome polju 
nailazi na šablonu i na zanimanje i nastojanja 
oko svih drugih stvari, osim oko onih, koje su 
bitne i važne. 

Pored ovakvog općeg i načelnog interesa du- 
žnost je roditelja da dnevno prate rad svoje dje- 
ce u školi i da na neki način i oni sami sa svo- 
jom djecom još jednom polaze školu; jer će je- 
dino tako školski odgoj djece harmonirati s ku- 
ćnim njihovim odgojem . . . Ima roditelja, koji 
tek jednom na godinu zavire u školske poslove 
svog djeteta, a neki su čak toliko brižni i za- 
uzetni, da se potrude i do školske zgrade, da se 
propitaju za stanje svog djeteta — no to je po- 
najviše slučaj, kad dijete dobije lošu ocjenu ili 
kad pri koncu školske godine postoji opasnost, 
da će morati ponavljati razred! Eto, to je ona 
bezbrižnost i indolentnost! To je ono zanemari- 
vanje roditeljskih dužnosti s obzirom na školski 
odgoj njihove djece! A onda je posve shvatljivo 
i čitavo ono iznenađenje njihovo na koncu škol- 
ske godine i sva njihova galama i na djecu i na 
školu i na nastavnika zbog neuspjeha i nenapre- 
dovanja . . . 

Ne jednom godišnje ni jednom mjesečno nego 
takorekuć dnevno bi morali roditelji biti sa svo- 
jom djecom u školi ili bar stajati u kontaktu 
s njihovim školskim radom! Jedino tim putem 
mogli bi doznati sve nedostatke njihove i sve 
zapreke njihovu napredovanju, pa bi onda znali 
i pronaći put da se te zapreke i ti nedostaci eli- 
miniraju i da se djeca povedu sigurnom odgoj- 
nom uspjehu. 

Zapamtite, roditelji, i budite svijesni toga, da 
je budućnost vaše djece, a s njima i narodna bu- 
dućnost u vašim rukama! l. P. 



Ilustrirana novela 


SAVRŠENA ŽENA 


Gospođa Milić je savršena žena. To je mišljenje 
svih njezinih prijatelja i znanaca . . . Zaista, ona 
je uvijek spremna da učini uslugu, uvijek je lju- 
bezna . . . Svakoga prima sa smiješkom i priča 
stvari, koje mu laskaju . . . Žalosna je, kad je 
netko bolestan ili nesretan, a radosna, ako je 
netko veseo i raspoložen. Ona dijeli svačiju ra- 
dost i tugu . . . Zaista nema savršenije žene! . . . 
Ako k tomu još nadodamo, da je duhovita i 
naobražena, držim, da će svi biti moga mišljenja, 
da je gospođa Milić savršena žena. 

Ivan Marić je bio njezin najvatreniji oboža- 
vatelj. Čim je dobio svoju inžinjersku diplomu, 



požurio je, da zaprosi tu čarobnu djevojku. Či- 
nilo se, da on kao njezin prijatelj iz djetinjstva 
ima najviše izgleda ... Ali kad je on plaho za- 
prosio njenu ruku, mlada djevojka se nasmijala 
i iste večeri mu predstavila svoga odabranika: 
mladog bankira, koji je imao sjajnu budućnost 
pred sobom. 

Siromah Marić mogao se tješiti, kako je naj- 
bolje znao ... I konačno je našao u provinciji 
ženicu »sa mnogo vrlina« . . . Doveo ju je u grad, 
ali ona je kao prestrašena ptičica u tom veli- 
kom gradu . . . Ona se crveni, kad dolazi u po- 
sjete; tepa, kad iz pristojnosti reče nekoliko 
banalnih fraza ... i najvoli šutjeti, dok drugi 
govore. 

Muž joj je neprestano predbacivao tu plahost 
i stavljao joj za primjer dražesnu gospođu Mi- 
lić ... Ne znam, jesu li Danici bili ugodni ti ukori 


i je li ona nalazila tu prijateljicu dražesnom: 
ona ništa nije govorila, a Ivan Marić se ljuto va- 
rao, ako je mislio, da će time pogoditi Danicu . . . 
Čini se, da su njezina poniznost i dobrota bili 
beskrajni. iNa ukore svoga muža ona se samo 
smiješila i šutjela. Bavila se kućanstvom i nasto- 
jala, da joj dom bude što udobniji i topliji. Ši- 
vala je, čitala i razmišljala. Katkad je bila veo- 
ma zamišljena i tužna. No lice bi joj se razve- 
drilo, kad bi joj se muž povratio s posla . . . 

Pokraj naslonjača čekale su ga novine i za- 
nimljiva knjiga; na stolu pepeonik i malena 
plava vaza sa cvijećem, koje on voli. On nije 
opažao te sitne pažnje, ali bi se čudio, kad bi 
Danica bila drugačija . . . Ona mu je i dugovala 
te pažnje! Zar nije mnogo već i to, što ju je on 
podnosio takovu, kakova jest: preveć šutljiva i 
premalo obavještena o svakidašnjim pitanjima? 
Ona nikada ne će biti savršena . . . 

Ipak je katkad bio dirnut, dok je promatrao 
njezin zagonetni profil nadnesen nad ručni rad. 
Kad bi se ona uspravila, da mu ispriča neki ne- 
znatni događaj iz svog života ili da ga pita,, 
kako njegovi poslovi, opazio bi neku čudnu me- 
ku toplinu u njezinim zjenama, koje su — čini 
se — uvijek bile pune suzdržanih suza . . . 

»Ah! Zašto pored svih tih kreposti i tjele- 
snih draži ona nema i neke druge sposobnosti 
svoje prijateljice — gospođe Milić?« duboko bi 
uzdahnuo on. 

Oni se gotovo nikada nisu svađali. Muževa 
nestrpljivost odbijala se o poniznu dobrotu že- 
ne, a njegova zla volja o njezin smiješak. Majci,, 
koja je često bila uznemirena zbog čudnog mira 
svoje kćerke, Danica je mudro odgovarala: 

»Umiri se, draga majko, ja sam sretna, ti 
znaš, da ljubim svog muža. Nije šutnja uvijek 
loš znak . . .« 

Tako su prolazili dani. Ivan Marić počeo je 
da naveče češće izostaje. Danica je uzdisala, ali 
je primala jednako milostivo muža, koji ju je 
zapuštao . . . 

Što radi on svake večeri? Ona pogađa: Ivan 
ide k onoj savršenoj ženi, k gospođi Milić, kojoj 
ona uza sve napore ne će nikada biti slična. Čini 
se, da gospođa priređuje glazbene i književne 
večeri i poziva sve svoje prijatelje i znance . . . 
Ivan Marić, koji se dosta razumio u glazbu, bio 
je jedan od prvih uzvanika . . . 

A Danica, Danica, koja nije bila pozvana, ši- 
vala je sasvim sama za stolom i katkad pogle- 
dala na prazno mjesto do sebe i na neke sitnice,, 
koje čekaju: kitica cvijeća u plavoj vazi, knjiga 
sa žutim koricama, lijepi kristalni pepeonik — 
jedan od prvih Daničinih darova Ivanu. 

Jedne večeri došao je Ivan kući ranije nego 
obično. Danica bez traga iznenađenja primijeti 
sa smiješkom: 

»Kakvo užasno vrijeme, prijatelju moj!... 
Požurio si se, da se čim prije skloniš. Imao si 
pravo . . .« 

NASTAVA U PRIRODI - SLIKA IZ ŠUMSKE ŠKOLE U ZAGREBU 



Ona žurno primakne papuče, jer su mu cipele 
bile sasvim promočene od kiše, i naslonjač do 
kamina, u kojem je veselo pucketala vatra. 

Ivan, koji je došao kući sav mokar i zlovo- 
ljan, spružio se udobno u naslonjaču. Gledao 
je blago i pažljivo lice, koje je vrebalo njegove 
želje, i nasmiješi se: 

»Ovdje je zaista ugodno prema . . . Zamisli, 
dolazim od Milićevih. Našao sam muža u kre- 
vetu bolesnog od gripe. Stenjao je, jer mu ne 
mogu prirediti ni pošten čaj ... A sirota gospođa 
žurila je po smrznutom neurednom salonu. Bilo 
nas je četvero, ali nitko nije ostao, jer je bilo 
strašno dosadno . . .« 

»Zašto taj nered?« pitala je Danica začuđeno. 

»Vrlo jednostavno: njezina sestra, koja se ba- 
vila kućanstvom, morala je naglo otputovati 
jednoj bolesnoj tetki ... A na još veću nesreću 
otišla je naglo i sobarica . . . Što se tiče kuha- 
rice, ona ne će do ostavi kuhinju . . .« 

»Ali valjda gospođa Milić zna naložiti vatru i 
spremiti salon . . .« doda Danica. 

»Ne znam. To je tako osobita žena, ona se 
toliko brine za svoje prijatelje ... Ne može sve 
znati . . .« 

»To je istina,« odgovara Danica i čudno se 
smiješi. 

»Osim toga njezina je sestra preuzela brigu 
za sve to . . .« odgovara muž. 

»Njezina sestra . . . Vidjela sam je samo dva 
puta, i odmah sam pomislila, da je to savršena 
žena,« nastavi Danica. 

Ivan Marić se iznenađen okrene i ponovi: 

»Savršena žena?« — Ali taj naziv pristaje je- 
dino gospođi Milić, — mislio je Ivan u sebi. — 
»Ne znam,« nastavi glasno, »to je žena, koja se 
dobro razumije u kućanstvo . . .« 

»Zar te vrline nisu dragocijene za gospodu 
muževe, čak i za prijatelje?« doda Danica zlob- 
nim smiješkom. 

»Možda,« odvrati Ivan osornim glasom. I po- 
gleda oko sebe. Nikada kao te večeri nije opazio 
udobnost, koja je vladala u sobi . . . Svaki mu je 
predmet otkriće. Novi roman, koji je upravo 
htio čitati, i blijeda ruža u vazi ... i kutija ciga- 
reta — baš one, koje on voli — na dohvat ru- 


ke .. . i vatra, što plamsa u kaminu, i toplina i 
nježnost, što ga opkoljuje . . . 

Ivan Marić nije ni budala ni nezahvalnik, u 
njegovim ušima još zuje riječi gospodina Mi- 
lića. 

»Ah, moj dragi, zahvalite Bogu, da niste ože- 
nili jednu , superiornu ženu’, kojoj se govori, 
da je savršena i kojoj se svi dive! Barem ćete 
kao bolesnik biti pošteno njegovani . . .« 

Ivan se duboko zamisli ... I tako zamišljen 
zaboravio je da uzme cigaretu . . . kao obično. 
Danica se tome začudila: 

»Ali, Ivane, ti večeras ne pušiš?« 

»Da . . . da . . .« i smiješeći se nastavi: »Zar ni- 
sam nepravedan prama tebi?« 

Možda oči još više kažu. Danica je promatrala 
to lice, koje se odjednom sasvim promijenilo. 
Njoj postade toplije oko srca. Lagano približi 
stolicu k njegovu naslonjaču, pruži mu kutiju 
s cigaretama i ganuta reče: 

»Zar ne, dragi, da je kod nas lijepo?« 

Ivan spontano izjavi: 

»Lijepo, krasno . . . moram priznati ... I moja 
je ženica upravo najsavršenija žena.« 

M. BENNARDOT (Z. C.) 

ŠUMSKA ŠKOLA 

Staru latinsku rečenicu »Zdrav duh u zdravu 
tijelu« treba danas napose isticati, kad se govori 
o školskom pitanju. Pogotovu je potrebito spo- 
jiti brigu oko dobrog duhovnog i tjelesnog od- 
goja djece u našim gradovima, gdje se opaža 
mnogo anemije i slabunjavosti i gdje djeci pri- 
jeti neprestana opasnost od tuberkuloze i drugih 
bolesti. Toj je potrebi vrlo lijepo doskočila u Za- 
grebu Šumska škola u Tuškancu, koja već neko- 
liko godina pod vodstvom iskusnih pedagoga 
vrlo uspješno djeluje i okuplja sve veći broj đa- 
ka. Nastava se vrši na livadi, za vrućih dana u 
šumi, a za kišovitih u zgradi kod otvorenih pro- 
zora. Klupe se dadu složiti, metnuti na leđa i no- 
siti na mjesto, gdje je školski tabor. Nastava je 
skopčana sa zdravim životom u slobodnoj prirodi 
pa sva djeca i duhovno i tjelesno harmonički na- 
preduju. 

Naš roman 


JANINA PJESMA 


ENGLESKI NAPISALA FLORENCE L. BARCLAY 


(Nastavak) 

PREVODI VOJMIL RABADAN 


»Nemam pojma,« odgovori Jane, »ali me vrlo 
raduje to, što čujem o Dalu i miss Listerovoj: to 
je upravo osoba, kakva njemu pristaje, a i ona 
će se vrlo brzo prilagoditi njegovu načinu. Osim 
toga Dal svakako treba ljepotu bez ikakve ma- 
ne, a u njoj će on to uistinu naći!« 

»Da, zacijelo. Da ste je vidjeli sinoć, u bije- 
lom satenu s divljim ru'žama u kosi! Čudim se, 
da se Dal nije pokazao rječitiji, ali možda nje- 
gov mir sluti na dobro, zar ne? Ja bih rekla, da 
on sada stvara svoju odluku!« 

»Ne,« primijeti Jane, »ja mislim, da se on od- 
lučio već u Overdene-u, ali on gleda na brak 
veoma ozbiljno ... A koga sve imate u Shen- 
stone-u?« 

Lady Ingleby nabroji imena svojih uzvanika: 
Jane ih je sve poznavala. 

»Izvrsno!« klikne. »Oh, kako mi godi, što sam 
tu. London je bio zagušljiv i tužan. Ah, eto one 
divne crkvice. Jedva čekam, da čujem nove 
orgulje!« 

Projuriše pokraj crkve, koja je bila potpuno 
obrasla bršljanom i vrlo slikovita, i časak kasnije 
uletješe u park, mimoišavši tako izbliza zaštitni 
stup na ulazu, da se Jane nije mogla svladati, i 
pogledala je nemirno onamo. Lady Ingleby 
opazi to. 

»Ah,« kroz smijeh će ona, »bio razmak mili- 
metar ili yard*), svejedno!« 

I kola ubrzanim trkom zađoše pod brijestove. 

One siđoše. Myra prođe kroz hali nemarnom 
dražesti, po kojoj ne bi nitko bio naslutio snagu, 
kojom je čas prije krotila svoje pony-e. 

Myra odvede Janu na prvi kat. 

»Ovuda, Jane. Smjestili smo vas u sobu nad 
magnolijom. Znam, da vi volite pogled na je- 
zero. Ah, zaboravila sam vam reći, da se u ovome 
času odigrava kod mene tenis-turnir. Moram da 
odem onamo. Dal i Ronnie igraju finale za go- 
spodu: bit će to lijepa borba. Čaj ćemo piti pod 
kestenovima. Ne gubite vremena, da se presvla- 
čite. Vaša sobarica i kovčezi ne će ionako stići 
ovamo još nekoliko časa.« 

»Hvala,« reče Jane, »da samo stresem sa sebe 
malo prašine, što sam je u vozu nakupila, i eto 
me za vama.« 

Deset časa kasnije, idući za bukom glasova i 
smijeha, Jane stigne na tratinu, gdje se igrao 
tenis. Čitavo je društvo bilo sabrano pod ružiča- 
stim i bijelim kestenovima. Dok se Jane pribli- 
žavala, mogla je da smotri vitku i okretnu sil- 
huetu Gartha, odjevena u bijeli flanel i ljubi- 
častu košulju, i mladoga Ronnia, velikog i snaž- 
nog, koji se uticao svojoj herkulskoj snazi, da 
njome parira točnije oko i laganiju ruku Gar- 
thovu. 


*) Y a r d, engleska mjera za duljinu (91 centimetar). 
Op. prev. 


Igra je bila živa: Garth je dobio prvi »set« i či- 
nilo se, da će lako pobijediti: 

Jane krene prema praznoj stolici, koja se na- 
lazila pokraj Myre. Njezin je dolazak društvo 
primilo najučtivije, ali to ipak nije odvratilo 
pažnju gledalaca od igre. 

Najednom zaori graja: Garth je počinio dvije 
krupne pogreške. Jane je sjela i pratila igru. 
Gotovo u isti čas odjekne ponovo klicanje i za- 
čuđeni povici. Garth je pucao u mrežu i iznad 
crte: Ronnie je pobjedio! 

»Bogme,« reče Billy, »nisam još nikada vidio, 
da je Garth nešto slično učinio. Ali ništa za to: 
imat ćemo užitak da gledamo novi ,set’. Ta dvo- 
jica divno pristaju jedan uz drugoga: Dal je 
bljesak, a Ronnie grom!« 

Igrači se primicahu. Garth je bio malko blijed 
pod svojom garavom bojom. Bilo mu je krivo, da 
je popustio u tom odlučnom času, ne zato, što 
bi mario za pobjedu, ali mu se činilo da je svatko 
morao primijetiti uzrok njegove zabune, koja ga 
je snašla isti čas, kad se pojavila neka silhueta u 
sivom odijelu i došla mirno naprijed pred redove 
stolica. Kad je nju ugledao, sve mu se pobrkalo 
pred očima. Ali u stvari je jedna jedina osoba 
od prisutnih pomislila, da dovede u vezu poraz 
Garthov i dolazak Janin, a ta je osoba bila krasna 
djevojka, koja je sjedjela sučelice mreži, i sa 
kojom je Garth izmijenio jednu riječ i jedan po- 
smijeh prelazeći na drugu stranu »courta«, da 
nastavi igru u izmijenjenom položaju. 

Konačna je pobjeda pripala Garthu. 

Mladići napustiše igralište zajedno s raketama 
pod pazuhom, a uzbuđenje megdana, koji su hra- 
bro dijelili, ožario je rumenilom lijepa im lica. 
Borba je bila tako živa, da su obojica pomalo 
osjećali opojnost pobjede. 

Paulina Lister ostala je sjediti držeći na kolje- 
nima kaput Gartha, koji joj je bio predao na ču- 
vanje i svoj sat i lanac. On je zastao časak pred 
njom, da uzme svoje stvari i primi čestitanje 
djevojke, a onda navuče kaput, turi sat u džep i 
krene ravno k Jani. 

»Kako ste, miss Champion?« 

Njegove su oči tražile željno Janine, a izmje- 
nična radost, koju je u njima pročitao, ispunila 
ga je zadovoljstvom i sigurnošću: ta. ona mu je 
tako manjkala ovih dana! Utorak, srijeda, četvr- 
tak otegli su se kao gladne godine! Činilo se 
čudno, da odsutnost jedne jedine osobe može 
tako jako djelovati, ali dobro je, da je tako, i da 
su oboje svijesni toga, pošto je sada eto došao 
čas, kad će joj on priznati, kako silno žudi, da je 
uvijek ima uza se. Ta ih je kušnja zacijelo na- 
učila, što znači izraz »biti zajedno«, i sad će biti 
izgovorene riječi, koje će zauvijek dokrajčiti 
rastanke. 

Te su misli proletjele Garthovom glavom, dok 
je pozdravljao Janu banalnim pitanjem, na koje 
se obično ni ne odgovara. Ali budući da je to pi- 

tanje dolazilo od Gartha, Jani se nije pričinilo 
banalnim, i ona iskreno odgovori. Željela je, da 
ga izvijesti, kao joj je, da sama dozna, što je 
s njime, da usporedi njihove osjećaje kroz ova 
tri beskonačna dana i nastavi njihovo prijatelj- 
stvo točno ondje, gdje su ga prekinuli. Metnula 
je svoju ruku u Garthovu onom iskrenom od- 
lučnošću, koja je Janino rukovanje pravila istin- 
skim iskazom sklonosti. 

»Odlično, Garth, hvala. Ili barem sve mi je bo- 
lje i bolje, otkada sam stigla ovamo.« 

Garth prisloni svoju raketu uz Janin naslonjač, 
pa se ispruži u travi do njezinih nogu. 

»Zar u Londonu nije nešto proteklo kako 
treba?« zapita on podglas ne gledajući je. 

»Sve je proteklo u najljepšem redu,« odgovori 
Jane. »Bilo je dakako vruće i prašno, ali inače 
je London bio takav, da ga boljim ne možeš ni 
poželiti. Ne, nešto je u meni samoj bilo naopako, 
a vi biste se postidjeli mene, Dal, da vam pri- 
znam, što je to bilo.« 

Garth se ne mače, već nastavi da kupi sitne 
vlati trave i da ih slaže na Janinu cipelu. Taj bi 
im razgovor bio došao u najzgodniji čas, da su 
bili sami, ali zar će doista Jane svojim jasnim 
glasom najaviti svima slatku tajnu, da im je od- 
sutnost i jednome i drugome bila tako teška? 

»Molim jetra!« zatraži najednom Mrs. Parker 
Bangs. 

»Izvolite kolača!« zavikne u isti čas Billy. 

Pa poleti i umalo nije srušio staroj gospođi u 
krilo tanjur, koji joj je donosio. 

Jane pogleda časak Mrs. Parker Bangs i nje- 
zine kolače, a onda svrati oči na Gartha, kojega 
je smeđa glava bila prignuta tik do trave. 

»Dosađivala sam se,« reče, »a samo se do- 
sadna čeljad dosađuje. Ali u vlaku sam otkrila 
uzrok svoje dosade. Čujete li, Dal?« 

Garth se uspravi i pogleda je, shvativši u tom 
času, da ono, što je on smatrao obostranim, 
postoji možda samo na jednoj strani. Mirne 
Janine oči blistale su prijateljskom radošću. 

»Vi ste tome krivi, dragi prijatelju,« reče ona. 

»A kako?« upita Garth. 

Premda su mu zagasiti obrazi planuli živom 
bojom, zvuk je njegova glasa bio samo upitan. 

»Jer ste me ovih posljednjih dana privikli na 
tako razvratno uživanje glazbe, kako nisam ni- 
kada iskusila, pa sam pomanjkanje toga osjetila 
u tolikoj mjeri, da me to zabrinjuje. Počela sam 
da se bojim za ravnotežu svojeg razumnog 
mozga!« 

»Kad je tako,« oglasi se Myra provirivši iza 
štita svojeg velikog crvenog suncobrana, »vi i 
Dal moći ćete ovdje da slavite prave orgije gla- 
zbe, ako hoćete: imamo tri glasovira! « 

»Hvala, Myra,« odgovori Jane. »Vaši će nam 
glasoviri zacijelo biti dovoljni.« 

»Ako pak želite nešto uistinu uzbudljivo u mu- 
zičkom smislu, idite na pokuse koralnog pjeva- 
nja, koje se vježba za jednu svečanu službu, da 
se time isplati ostatak duga na orguljama.« 

»Radije bih isplatila čitav deficit, nego li da 
odem na službu sa koralnim pjevanjem,« odvrati 
odlučno Jane. 

»Ah, ne,« upadne živo Garth, kojemu nije iz- 
maklo Myrino razočaranje, »pravo je, da ljudi 
rade, kako bi platili svoje dugove i namakli ono, 
što treba njihovoj crkvi. Miss Champion, vi ćete 
doći sa mnom na idući pokus!« 

»Zar ću morati?« reče Jane, a da pri tome nije 
bila svijesna, kako se nježno smiješi. Bila je svi- 
jesna jedino toga, da osjeća u srcu uspomenu na 
onu večer u Overdene-u, kad se osjetila ponu- 
kana da kaže Garthu: »Recite mi, što moram da 
radim, i ja ću to učiniti!« 

»Paulina će biti presretna da vas prati,« uplete 
se Mrs. Parker Bangs, »ona tako voli pučku 
glazbu!« 

»Vi se šalite, draga tetko,« odgovori miss Li- 
ster, koja je pošla i sjela do Myre. »Ja sam mi- 
šljenja miss Championove i volim samo dobru 
glazbu!« 

Jane se živo okrene smiješeći se srdačno i reče 
najprijaznijim tonom: 

»Ah, ali vi morate doći! Zajedno ćemo trpjeti. 
Dal će nam tumačiti. Njegovo će mu uvjerenje 
dati hrabrosti!« 

Miss Lister stade nato da im živahno priča je- 
dan događaj sa koncerta na parobrodu A r a b i c. 

Najnovija gluma »Društvene Pozornice« 

GOSPA I STRIJELAC 

Napisao H. Brochet. Obradio V. Rabadan 
Tri lica — Jedan čin — Cijena 10 din. 

Illllllllllllllllllllllllllllllllilllllllllllllllllllllllllllllllllllllllllll 

Jane je pozorno slušala začarana gestama i drža- 
njem krasne Američanke i misleći, kakav užitak 
mora biti za Dala, da je sluša govoriti. Ali on je 
oborio glavu i zabavljao se rišući kestenovom 
grančicom imaginarne krugove po tratini. Jane 
ga je motrila easak, a onda je očita nepažnja, 
koju je on pokazivao, neugodno dirne. 

Društvo je ustajalo. Jane pogleda Dala i miss 
Listerovu: stajali su jedno uz drugo u večernjem 
svijetlu, tvoreći divan par. Narav ih je uistinu 
obasula darovima. Jedini prigovor, što bi ga ne- 
tko mogao postaviti u pogledu njihova vjenča- 
nja, bila je neka sličnost u njihovoj vanjštini, po 
kojoj bi se moglo zaključiti, da su brat i sestra. 
Ali Jane nije na to pomislila. Njezino je udivlje- 
nje prema Paulini Listerovoj raslo svakim po- 
gledom, i ona je bila uvjerena, da je Garthu dala 
najbolji savjet u pitanju njegove sreće. 

Malo kasnije, kad su se ona i Dal vraćali sami 
u kuću šetkarajući, Jane reče jednostavno: 

»Dal, hoćete li se uvrijediti, ako vas nešto 
zapitam? Jeste li odlučili?« 

»Ništa me od vas ne može uvrijediti,« odgovori 
Garth. »Ali budite jasniji: o čemu se radi?« 

»Jeste li zaručeni sa miss Listerovom?« 

»Ne!« odvrati Garth. »Što vas je navelo, da 
to pomislite?« 

»Vi ste mi prošlog utorka rekli u Overdene-u.« 

»Prošlog utorka! Čini mi se, da je od utorka 
proteklo nekoliko sedmica . . .« 

». . . Da vi ozbiljno mislite na taj korak.« 

» , . . Ili radije godina,« nastavi Garth, »i nadam 
se, da ćete to shvatiti ozbiljno. U svakom slu- 
čaju, ja nisam zaprosio miss Listerovu i jako bih 
želio, da se s vama o toj stvari povjerljivo po- 
razgovorim. Večeras nakon večere, ako prista- 
jete, kad igra bude u najboljem toku, moći ćemo 
da se izmaknemo. Hoćete li doći sa mnom na te- 
rasu, gdje ću moći razgovarati s vama, ne bojeći 
se, da će me netko prekinuti? Mjesečina na je- 
zeru zaslužuje, da je čovjek pogleda. Sinoć sam 
ostao čitav sat na terasi — ah, ne, ovog se puta 
iznimno varate: bio sam sam, nakon vožnje la- 
đom i mislio sam na . . . na današnju večer i na 
to, da ćemo se možda nas dvoje razgovarati.« 

»Razumije se, da ću doći,« reče Jane, »a vi 
ćete mi se bez sustezanja povjeriti. Obećajte mi, 
da ćete me pustiti, da vas savjetujem i pomog- 
nem vam, kako budem najbolje znala.« 

»Sve ću vam reći,« odgovori Garth sasvim tiho, 
»a vi ćete me savjetovati, kao što to vi jedini 
možete!« 

* * * 

Sjedeći kraj prozora Jane je uživala u sunča- 
nom zalazu i prekrasnome vidiku, sretna, što ima 
pola sata mira, prije nego li pozvoni sobarici. 


Pod njezinim prozorom ležala je široka i čista 
terasa ograđena kamenim prsobranom. Nešto 
niže od terase pružao se staromodni perivoj sa 
skupinama drveća oivičenima zelenikom, sa kri- 
vudastim alejama i česmama. Podalje se gola, 
koso položena tratina spuštala k jezeru, koje je 
u to doba bilo nalik srebrenu ogledalu. Tišina je 
bila potpuna, mir je vladao posvuda. Jane je 
držala u ruci knjigu, ali nije čitala. Promatrala 
je šume tamo onkraj jezera i nebo sedefne boje, 
po kojemu su plovili ružičasti, zlatom isprugani 
oblačići. Osjećaj radosti i zadovoljstva zali joj 
srce. 

Doskora je čula lagani korak po šljunku, pa 
se prignula, da vidi, tko to dolazi. Garth je izišao 
iz pušaće dvorane, te se šetao gore-dolje, a onda 
se bacio u pleteni naslonjač. Miris njegove ciga- 
rete dopirao je do Jane, miješajući se s milodu- 
hom magnolija. Zatim Garth baci cigaretu i po- 
čne da zviždi, a onda podigne glas i svojim ugo- 
dnim baritonom zapjeva tiho: 

Ne mogu jadan ja da draži opišem 
I dušu, što na licu vile moje blista . . . 

Izraz pjesme bio je tako zanosan i vatren, 
te se Jani učinilo, da je indiskretno slušati je. 
Otrgla je širok list magnolije i nagnuvši se spusti 
ga na Garthovu glavu. On se trgne, pogleda gore 
i klikne: 

»Halo! pa vi ste tu?« 

»Da,« dobaci Jane smijući se i šapćući od stra- 
ha, da se drugi prozori ne otvore. »Ja sam tu, 
baš ja. A vi ste se prevarili birajući prozor za 
svoju podoknicu, zaljubljeni mladiću!« 

»Kako ste točno upućeni!« odgovori Garth. 

»Zar ne? Ali budući da stara Margery nije uz 
vas, morate mi dopustiti, da ja budem vaš Men- 
tor.« 

Garth ustane i napo šaleći se, a napo iza- 
zivajući reče: 

»Kako bi bilo, da se uspnem po magnoliji? 
Imam more stvari, da vam kažem, koje se ne 
mogu izvikivati pred pročeljem kuće.« 

»Nemojte nipošto,« požuri se Jane, »ja ne ću 
nikakva Romea na svom prozoru. More stvari 
počekat će do večeras, inače bismo oboje za- 
kasnili na večeru.« 

»Dobro,« Garth će, »dobro. Ali vi ćete bez- 
uvjetno doći večeras, miss Champion, i posvetit 
ćete mi onoliko vremena, koliko ja budem tra- 
žio.« 

»Doći ću, netom budem mogla pobjeći. Nestr- 
pljiva sam, da vas saslušam. Oh! udahnite taj 
miris magnolija, pogledajte te bijele čaške . . . 
Hoćete li jednu za svoj zapučak?« 

On joj se nasmiješi, a onda se okrene i uniđe 
u kuću. 

»Zašto sam uvijek sklona, da ga zadirkujem? 
Zapravo sam ja bila bedasta. On se čini vrlo oz- 
biljan. A ona . . . Nadam se, da ga ljubi uistinu 
i onako pravo. — Uniđite, Mathews, dajte mi ha- 
ljinu, koju sam nosila na koncertu u Overde- 
ne-u i požurite se, jer imamo samo dvadeset časa 
vremena!« 

X 

OBJAVLJENJE TAJNE 

Večera je u Shenstone-u bila uvijek duga cere- 
monija, a dvoje od najviđenijih uzvanika nisu 
nikako mogli da odmah nakon toga neopaženo 
pobjegnu. Tako se dogodilo, da je neki daleki sat 
otkucavao u selu deset sati, kad su Garth i Jane 
stupili na terasu. Garth prolazeći dohvati jedan 
šal i zatvori pažljivo za sobom vrata unutarnjeg 
halla. Bili su potpuno sami, po prvi put nakon 
tih dana rastanka, koji su se i njemu i njoj učinili 
tako dugi. 

Išli su šutke jedno uz drugo uzduž prsobrana, 
koji se dizao nad starim perivojem. Srebreno 
mjesečevo svijetlo razlilo se krajem. Jasno su 
razabirali ograde od zelenike, vijugave staze i 
šumice baroknih oblika, a tamo preko jezero, u 
kojemu se zrcalila spokojna ljepota mjeseca. 

Garth prostre šal na rubu prsobrana, i Jane 
sjedne. On ostade stojeći do nje skrštenih ruku 
i uzdignute glave. Jane je sjela malko ukoso na- 
slonivši se leđima na starog kamenog lava, koji 
je čuvao stražu na ogradi. Pogled je upravila 
prema jezeru i učinilo joj se, kao da i Garth 
gleda na istu stranu. 

Ali Garth je naprotiv gledao Janu. 

Ona je bila odjevena u crnu haljinu od meke 
tkanine, koju je nosila na dan koncerta u Over- 
dene-u, jedino nije imala bisera oko vrata niti 
ikakva drugog ukrasa, osim kitice crvenih ruža 
zataknutih u starinske čipke, kojima joj je struk, 
bio ukrašen. Na Janinim je crtama počivala neka 
smirena plemenitost i snaga, od kojih bi zadrh- 
talo srce čovjeka, koji ih je promatrao. Čitava lju- 
bav, čitavo obožavanje, koje je ispunjalo Gar- 
thovo srce, navrlo je sad u njegove oči i zabli- 
stalo u njima. Sad više nije trebalo ništa kriti. 

KATALONIJA 

Katalonijom se zove sjeveroistočni dio sadašnje 
republike Španjolske. O Kataloniji smo posljed- 
njih godina mnogo čitali u novinama, jer su Ka- 
talonci poslije revolucije u Španjolskoj tražili, 
da im se dade autonomija ili samouprava. I do- 
ista 9. rujna godine 1932. odobrili su Cortesi 
(čitaj: kortesi) katalonski statut. (Kortesi su špa- 
njolski sabor). Prvi je katalonski sabor bio iza- 
bran 20. studenoga god. 1932. 

Katalonci govore drugačije negoli drugi Špa- 
njolci. Službeni je jezik u svoj Španjolskoj prije 
revolucije bio kastilski jezik. Sada se u katalon- 
skim školama i u javnome životu upotrebljava i 
katalonski jezik kao službeni. 

Službeno se autonomna Katalonija zove Gene- 
ralidat de Catalunya. Dijeli se na 4 pokrajine, 
koje se zovu: Barcelona, Lleida, Girona i Tarra- 
gona. 

Na sjeveru je od Katalonije preko španjolske 
granice republika Francuska. Ondje govori oko 
dvjesta tisuća ljudi katalonskim jezikom u fran- 

Slika desno : 

DJECA ŠUMSKE ŠKOLE IZ ZAGREBA PRI KOSIDBI 
LIVADE 


Njegov je čas konačno kucnuo, i on nije htio da 
zataji ništa onoj, koju je ljubio. 

Nakon nekog vremena Jane se okrene, čudeći 
se, što Garth ne počima svoju ispovijed u vezi sa 
Paulinom, i njezin se upitni pogled sukobi s po- 
gledom Garthovim . . . 

»Dal!« krikne Jane i ustane napola. »Dal . . . 
Ne! . . .« 

On je blago prisili, da opet sjedne. 

»Šutite, draga,« šane. »Moram da vam kažem 
sve, a vi ste mi obećali, da ćete me saslušati, po- 
moći mi i savjetovati me. Ah, Jane, Jane, ja tre- 
bam vašu pomoć, ja tako hitno trebam vašu po- 
moć i nesamo vašu pomoć, Jane, već vas, vas 
samu . . . Ah, kako vas trebam! Ova su tri dana 
bila za me neprekidna muka, jer vas nije bilo 
tu, i život je za mene opet počeo tek onda, kad 
ste se vi povratili. Tako mi je bilo teško da čekam 
ovoliko sati, prije nego li progovorim. Toliko 
vam toga moram reći, Jane, sve, što ste vi postali 
za mene nakon one koncertne večeri. Sve je u mo- 
jem životu dosada bilo nisko, površno. A ova 
čežnja za vama, ta potreba za vama, golema je 
i umanjuje do smiješnosti sve, što je prije toga 
bilo. O, Jane, ja sam se zagledao u mnoge žene, 
ja sam ludovao za njima, naslikao sam njihov 
portrait i zaboravio sam ih. Ali ja nisam nikad 
ljubio nijednu ženu dosada, ja nisam nikada shva- 
tio, što žena može da znači čovjeku, sve do onog 
časa, kad sam čuo, kako vaš glas izriče u tišini: 
, Prebirem zrno po zrno.’ Ah, ljubljena, otada 
sam naučio da brojim zrnje, dragocjene satove 
prošlosti, koje sam dugo zaboravljao, a danas ih 
tek cijenim. , Svaki je biser molitva!’ Ah, dao 
Bog, da se prošlost i sadašnjost stope u savršeni 
ružarij, i da budućnost ne sprema ni boli ni mo- 
gućnosti rastanka! . . . Oh, Jane, Jane, hoću li 
ikada moći da vam razjasnim sve, sve? . . . Jane!« 

(Nastavit će se.) 

I KATALONCI 

cuskoj pokrajini Roussillon (čitaj Rusijon). Još 
prije trista godina Roussillon je pripadao Špa- 
njolskoj. 

Zasebno se narječje katalonskoga jezika go- 
vori na jugu od Katalonije u istočnoj Španjol- 
skoj, pa je u srpnju godine 1932. dan prijedlog, 
neka se osnuje zasebna autonomna zemlja, koja 
bi se službeno zvala »Generalidad Valencia«. Njoj 
bi pripale pokrajine Valencia, Alicante i Castillon 
de la Plana (čitaj: Valensija, Alikante, Kastiljon 
de la Plana). 

Književnost 


ZAŠTITNIK AUTOMOBILISTA 


Lijep je i pohvalan običaj ljudi, ko- 
ji biraju zaštitnikom svojega zanata 
ili staleža sveca ili sveticu, koji su 
se za svojega zemaljskoga života ba- 
vili tim dotičnim poslom, pođlažući 
se tako i oni, premda su bili sveci, 
onome zakonu Božjem: »Tko ne ra- 
di, neka i ne jede!« Odavna još oda- 
brali su tesari za svog zaštitnika 
skromnog poočima Spasiteljeva sv. 
Josipa, ribari galilejskog »ribiča lju- 



sv. KRISTOFOR, ZAŠTITNIK 5 
AUTOMOBILISTA 
Djelo rezbarske škole u Oberammergau-u 

di« sv. Petra, ratari sv. Izidora-se- 
ljaka, lovci sv. Huberta i t. d., želeći 
da time posvete u neku ruku svoj 
stalež i da sebi postave pred oči uzor, 
koji će ih neprestano sjećati, da je 
ovozemski život i rad samo priprava 
za vječnost . . . 

(Nikakvo čudo dakle, da su se i 
automobilisti odlučili, da potraže me- 
đu nebesnicima jednoga zaštitnika, 
kojemu će se utjecati, da ih čuva kad 
se voze povjeravajući svoj život i ži- 
vot bližnjega automobilu, koji iz da- 
na u dan zauzima sve važnije mjesto 
u modernom životu i u sve većem 
broju poplavljuje gradske ulice i la- 


danjske ceste — pri čemu su i ne- 
sreće sve brojnije . . . Ima već više 
godina, otkako je sv. Kristofor iza- 
bran za zaštitnika automobilista, a 
do danas njegova je popularnost sva- 
ki dan sve veća. Sve više mu se utje- 
ču nesamo vozači, nego i pješaci, da- 
kle oni, koji od vozila mogu stra- 
dati u drugom smislu, ali s istim po- 
sljedicama. I tako sv. Kristofor po- 
staje u pravom smislu riječi »pro- 
metni svetac«. Time se obnavlja 
uspomena na njegov život, kad je 
godinama prenosio na svojim plećima 
preko rijeke putnike — za pokoru i 
besplatno . . . Bio je pravi div, ali je- 
dnoga je dana ipak klonuo pod te- 
žinom jednoga Djeteta... To je Di- 
jete bio Isus sam, koji je pokornika 
Kristofora (to ime na grčkome je- 
ziku znači: »Nosača Krista«) pozvao 
k sebi za vječnost . . . 

Uporedo s popularnošću svetoga 
Kristofora izlaze na stranim jezicima 
i mnoge knjige o njemu. Najnovija 
je izišla ovih dana na francuskom 
jeziku iz pera spisateljice Germai- 
ne B e r t h i e r-M a d e 1 i n podna- 
slovom »S a i n t C h r i s t o p h e.« 
(Izdanje katoličke knjižare Desclee 
de B r o u w e r et Cie, Edi- 
t e u r s 76bis, rue des Saints- 
Pereš, Pariš (V'lle). 

Vrsna spisateljica opisuje u toj 
knjizi na 122 strane privlačljivim i ži- 
vim načinom lik sv. Kristofora u po- 
vijesti, legendi i Čudesima, te njegov 
suvremeni kult, blagosiljanje auto- 
mobila i t. d. Iznosi i dogođaj, koji 
ju je potakao na pisanje ove knjige: 
automobilsku nesreću, u kojoj je spi- 
sateljica i njezino dijete pravim ču- 
dom spašena... Knjiga se čita vrlo 
ugodno kao zabavni roman, a laki 
stil, krasne ilustracije čuvenog sli- 
kara J a c Marti n-F e r i e r e s a, 
(koji je divnim freskama oslikao cr- 
kvu sv. Kristofora u Javelu), pa ni- 
ska cijena tvrdo vezane knjige (10 
franc. f r. !), preporučuju ovo djelo 
najtoplije i našim čitateljima, koji se 
bave francuskom knjigom, u prvome 
redu omladini. V. R. 

Dr. Fr. Higy-Mandić: UZGOJNI DO- 
MOVI I NASTAVA U PRIRODI, iz- 
dala Minerva u Zagrebu, str. 64. — U 
Minervinom ciklusu knjižica o novoj 
pedagogiji nedavno je izišla i ova 
knjižica, koja je za nas to značajnija, 
jer se jedna škola, koja zastupa u 
njoj iznesena načela i provodi u njoj 
iznesenu metodu, nalazi i kod nas u 
Zagrebu pod imenom »Šumske škole«. 
Prvi dio knjižice iznosi kratak prikaz 
suvremenih pedagoških struja i siste- 
ma, da se zaustavi na sistemu uzga- 
janja u prirodi. (Prikazuje zatim hi- 
storijat takvih škola, koje imaju svo- 
je praktičke zastupnike već u staroj 
Grčkoj, gdje je i Sokrat i Aristotel 
učio svoje učenike u prirodi, i osvr- 
će se detaljno sa suvremeno razgra- 
njenje i stanje a) uzgojnih domova 
na ladanju, b) škola u šumi. Iz popi- 
sa takvih škola vidi se, da su one 


vrlo raširene u kulturnom svijetu. 
Na koncu dolazi prikaz organizacije 
i školskog rada Šumske škole u Za- 
grebu, koju uspješno vodi pisac ove 
knjižice prof. Mandić. Nema sumnje, 
da su ovakve škole potrebite pogo- 
tovu u većim gradovima i varošima, 
jer postoji vrlo velik broj slabunjave 
i boležljive djece, napose pritisnute 
tuberkulozom, kojoj je ubitačna pre- 
natrpana i zagušljiva školska zgrada 
i način rada, kakav se u njoj spro- 
vodi. Prema statistici u Zagrebu je 
od 6 godina zaraženo tuberkulozom 
61*50% djece, od 7 godina 66*6%, a 
od 12 godina 68%. U našoj državi 
umire god. od tuberkuloze 60.000 
ljudi! To su porazne činjenice! Zato 
je vrlo potrebito, da se briga oko du- 
hovnog uzgoja djece na zgodan način 
.poveže i sa njihovim tjelesnim zdra- 
vljem i napredovanjem. U tom pravcu 
mnogo su dobrih rezultata pokazale 
ladanjske i šumske škole, pa je nji- 
hovu misao potrebno što bolje go- 
jiti i širiti. U svrhu propagande osno- 
vano je u Zagrebu »Društvo za podi- 
zanje i unapređenje Šumskih narod- 
nih škola«, koje će svakome najpri- 
pravnije dati savjete i potrebite in- 
formacije. P. 

»HRVATSKA PROSVJETA« je naj- 
stariji naš književni časopis, a izdaje 
ga Kolo Hrvatskih Književnika. Ne- 
davno je izišao 6. ovogodišnji broj 
bogat beletristikom i kritikom. Gđa 
Štefa Jurkić iznosi lijepu euharistij- 
sku priču »Bosanska polja pričaju«, 
Zvonimir (Remeta »Snimak jednog 
motiva«, gdje uzima predmet iz mu- 
slimanskog života, a Zlatko Dujmo- 
vić nastavlja »Arinu«, novelu iz su- 
vremenog života. Valtazar Violić na- 
pisao je tri lijepe pjesme, od kojih 
je najbolja »Nedjelja«. — U književ- 
nom pregledu piše dr Ljubomir Ma- 
raković o najnovijem romanu Jago- 
de Truhelke »Zlatku«, o Jovkovljevu 
»Žeteocu« (i jedan i drugi izdala je 
Knjižnica Dobrih omana) i o njema- 
čkom romanu »Emerenciji«, u kojem 
njemačka katolička spisateljica Fan- 
ny Wibmer-Pedit prikazuje tragičan 
udes jedne porodice, kojoj je mati 
bila nedužno osuđena i spaljena kao 
vještica. Mate Meštrović donosi oštru 
ocjenu ovogodišnjega »Hrvatskoga 
Kola«, što ga je izdala »Matica Hr- 
vatska«. Ton Smerdel je zastupan 
dvjema stvarima: recenzijom antolo- 
gije slovenske lirike, koju je uredio 
Anton Vodnik, a uvodom popratio 
Rajko Ložar, i referatom o njema- 
čkom piscu Josipu Rothu, koji izdaje 
svoje sadašnje romane na francuskom 
jeziku. — »Hrvatsku Prosvjetu« naj- 
toplije preporučamo svima prijate- 
ljima lijepe književnosti. Godišnja 
pretplata 80 dinara; dobrotvorna 100, 
a đačka 50. Narudžbe se šalju na 
Upravu, Zagreb, Trg Kralja Tomi- 
slava 21. 

Kongres boljševičkih književnika. 

Poznato je, da su boljševici sve ljud- 
ske djelatnosti postavili u službu svo- 
jih ideja — pa tako i književnost. 
Ove su godine odlučili afirmirati je- 
dinstveno svoje naziranje i prikazati 
ga cijeloj svjetskoj javnosti; stoga 

su dne 17. o. mj. otvorili veliki kon- 
gres boljševičkih književnika, na ko- 
jemu se uz domaće nalazi i veliki broj 
stranih delegata-književnika, koji u 
svom radu zastupaju isto marksisti- 
čko naziranje na svijet, život i dru- 
štvo. Kongres je otvorio glasoviti ru- 
ski književnik Maksim Gorki, koji je 
podnio referat o suvremenoj ruskoj 
književnosti i njezinim problemima. 

Kriza i štampa. I štampa je snažno 
osjetila suvremenu ekonomsku krizu. 
Nazadovanja u brćju izdanja na dnev- 
nom su redu kod nas i u inozemstvu. 
Za primjer donosimo slučaj nekih 
njemačkih listova, prema službenoj 
statistici: Berlinski dnevnik »Berliner 
Tageblatt« sa prijašnje tiraže od 250 
hiljada pao je na 25.000 primjeraka; 
»Berliner Morgenpost« prije je izla- 
zio u 750 hiljada, sada samo u 200 hi- 
ljada primjeraka. Najpopularniji nje- 
mački nedjeljni ilustrovani časopis 
»Griine Post« imao je prije godinu 
dana tiražu od preko jednog miliju- 
na, a danas se zadovoljava sa proda- 
jom 300.000 primjeraka. Statistika 
utvrđuje i to, da je do 31. prosinca 
g. 1932. u Njemačkoj izlazilo 2703 li- 
sta, a danas ih izlazi svega 1128. 

Radio 

Radio-stanica Zagreb pored uobi- 
čajenog programa sa vijestima, pre- 
davanjima, plesnom glazbom itd. u 
narednom će tjednu donijeti nekoli- 
ko zanimljivih točaka, koje treba 
istaknuti. Dne 26. kolovoza u 15.30 s. 
prenosit će V. Balkanske igre sa sta- 
diona; u 20.45 koncerat tamburaškog 
zbora »Merkur« sa skladbama od Al- 
binia, Tomaša, Verdia i Piente. — 
Dne 28. kolovoza u 20.15 s. klavirski 
koncerat Božidara Kunca sa sklad- 
bama Papandopula, Kunca i Chopina; 
u 21.15 s. vokalni koncerat Ide Jura- 
nić sa skladbama Dvoraka »Kad me 
stara majka«, Milojevića »Pjesma 
orla«, »Nimfa« i »Zvono«, Jozefovića 
»Balada na Nilu«, Čajkovskog arije iz 
^Pikove dame«. — Dne 30. kolovoza 
u 20.15 s. Simfonijski koncerat bečkih 
filharmoničara pod dirigentom A. 
Toscaninijem (prenos sa svečanih iga- 
ra u Salzburgu) sa skladbama Chem- 
binia, Brahmsa, Debussya, Berlioza i 
Bacha. — Dne 31. kolovoza u 20.15 s. 
vokalni koncerat baritona L. Mirko- 
vića s pjesmama Gotovčevim, Tijar- 
dovićevim, Paljetkovim i Verdijevim; 
u 20.45 s. prizori iz Shakespeareove 
drame »Julije Cezar« (Sudjeluju ka- 
zališni glumci Dujšin, Grković, Pavić, 
Jovanović i Nada Grahor); u 21.15 s. 
koncerat mješovitog zbora Narodnog 
Kazališta (dirigent O. Jozefović): Čaj- 
kovski »Evgenij Onjegin«, Konjović 
»Miloševa ženidba«, Halewy »Židov- 
ka«, Borodin »Knez Igor« i Rimski- 
Korsakov »Snjeguročka« (samo neki 
izvaci). — Dne 1. rujna u 17 s. pre- 
nos drugog dana V. Balkanskih iga- 
ra; u 20.15 s. operetno veče, u koje- 
mu sudjeluje orkestar Narodnog Ka- 
zališta, M. Lubejeva (sopran) i S. Ive- 
lja (tenor). 


Kad su se odijelili hercegovački 
Franjevci od bosanske Franjevačke 
Provincije 1844., kroz dvije godine 
podigli su samostan na Širokom Bri- 
jegu, a to je prvi samostan poslije 
pada Hercegovine (1482.). Dakako, 
imali su poteškoća s ondašnjim vla- 
stima, ali preko prijatelja i zagovor- 
nika dobili su najprije mjesto za 
gradnju, a kasnije dozvolu da mogu 
samostan sagraditi. Oskudijevajući i 
s najnužnijim stvarima, pošli su po 
svijetu i tražili milodare za gradnju. 
Ustrajnim radom i neopisivim žrtva- 
ma podigli su samostan 1846. U svom 
idealizmu pomišljali su odmah i na 
gradnju škole. U neposrednoj blizini 
samostana sazidali su prvu osnovnu 
školu u Hercegovini, u koju su oku- 
pljali darovitiju djecu i poučavali ih 
u osnovnim stvarima. Misleći na sve- 
ćenički pomladak u najskorije vrije- 
me otvorili su samostansku školu, u 
kojoj su se isključivo odgajali sve- 
ćenički pripravnici. 

Godine 1900. nastaje zamašna faza 
u životu te škole. Pokojni biskup Bu- 
conjić i Franjevci sakupljali su krunu 
po krunu i sabrali su 2000 kruna. S 
tom svotom počeli su graditi novu 
školsku zgradu. Zgrada je bila do- 
sta dobra i zadovoljavala je ondaš- 
nje prilike, jer su se u njoj odgajali 
u prvom redu svećenički kandidati. 
Trebalo je međutim misliti i na ško- 
lovanje mladića i za svjetovna zva- 
nja. Podignuta zgrada nije mogla 
udovoljavati novim potrebama u pot- 
punoj mjeri, a nije bilo dovoljno ni 
nastavnika. 

Kad je Provincija imala dovoljan 
broj svojih maturanata, ondašnji pro- 
vincijal pok. fra Didak Buntić, raza- 
slao je na razna evropska sveučili- 
šta 32 bogoslova s nakanom, da se 
usposobe za profesore. I prije je fra 
Didak sve žrtvovao za gimnaziju i 
kao direktor više vremena upravljao 
zavodom. Njegova zavjetna misao bi- 


la je podignuti modernu zgradu gi- 
mnazije i konvikta, pa je već g. 1912. 
otvoren privremeni konvikt. Među- 
tim on je naglo umro od kapi god. 
1922. Uza njega ostala je njegova za- 
vjetna misao i tu misao ostvarila su 
njegova braća Franjevci sagradivši 
novu gimnaziju i moderno uređeni 
konvikt u vrijednosti od 10 milijuna 
dinara. Za Široki Brijeg je to preve- 
lika svota, jer Brijeg je malo mje- 
stance u Hercegovini, a samo zato, 
jer je u prošlosti bio žarištem kulture 
i prosvjete, poznat je u našoj domo- 
vini. 

Otvaranjem privremenoga konvik- 
ta počeli su dolaziti đaci iz raznih 
mjesta i ovdje su svršavali maturu. 
Iz te gimnazije izišao je velik broj 
naše inteligencije. 

Ovogodišnji izvještaj najbolje nam 
pokazuje uspjeh gimnazije, jer 76 % 
sveukupnoga đaštva svršilo je razred 
s uspjehom. Od 14 kandidata na ve- 
likoj maturi 5 ih je oprošteno od 
usmenog ispita. 

Profesorski zbor je vrlo spreman. 
Među njima ima pisaca i kulturnih 
radnika. Sad ima 15 nastavnika, a od 
tih je 12 doktora. 

Široki Brijeg je klimatski vrlo 
zdravo mjesto. Na strance čini vrlo 
lijepi utisak i neki Francuzi i Nijemci 
prozvali su ga malim Monte Cassino 
radi prirodne ljepote i monumentalnih 
zgrada: crkve (gradio je Fra Didak 
Buntić), gimnazije i konvikta. Upra- 
vo poradi svoje prirodne ljepote i 
poradi uređaja u gimnaziji i kon- 
viktu stranci su česti gosti na Širo- 
kom Brijegu. Radi reda i čistoće u 
konviktu đaci moraju imati uspjeh u 
nauci. Osim toga to je najjeftiniji 
konvikt, jer za opskrbu, stan, hranu 
đaci plaćaju godišnje 5000 Din. 
(Sve upute o primanju daje Uprava 
Đačkoga konvikta na Širokom Bri- 
jegu, Hercegovina). 



PROFESORSKI ZBOR FRANJEVAČKE GIMNAZIJE; NA 
ŠIROKOM BRIJEGU PRED ŠKOLSKOM ZGRADOM 

OD MAJKE BOŽJE VUKOVINSKE DO MAJKE BOŽJE 

BISTRIČKE 

(Svršetak) 


Domjanić je doživljavao samo pejsaž i to više 
neki barokni pejsaž feudalno-patrijarhalnog Za- 
gorja, uvijen u nimbus ladanjske otmjenosti i 
svježine. On je oplakivao kurije i posječeni jas- 
minov grm, markize, što žalosne venu u zlatnim 
povlakama jesenje tuge, molio se pred zarđalim, 
zabitnim raspelima, ganuo pred sirotinjskim za- 
batima kolibica, divio se mladosti i vezovima se- 
ljačkih djevojaka, ali u srca ovog čovjeka nije 
dublje uronio; za njega, koji je bio obožavalac 
svojeg grba i plemićke loze, ti su ljudi bili nešto 
sirovo i grubo, (baš kao i za Gjalskoga) masa, 
koja ruši plemićke dvorove i tamni njihov sjaj. 
To nisu oni Horvat-Kišovi Ceneki Zrelci tamo 
negdje ispod Lobora, ti bijedni i smiješni kme- 
tovi. Slikari Vanka i Šipek sa svojim sentimen- 
tom i ornamentikom isto tako kao i Domjanić 
sa svojom gosparskom notom i Ljubo Wiesner 
sa izbrušenim artizmom gledali su Zagorje kao 
slikovnicu, u kojoj su tražili zaboravljenu ladanj- 
sku idilu. 

Najstvarnije je lirski doživio ovog čovjeka 
Slavko Batušić u triptihu »Pjesme o mome Za- 
gorcu«, to su stihovi bez naročite kričave teze, 
tvrdi i umjetnički ozbiljni. 

Sve, što je ostalo ovom narodu, to je utjeha, 
što mu je pruža njihova Majka Božja. 

Sve više se bližimo prošteništu i ljudi žustrije 
koracaju, silazimo niz vinograde u dolinu, a za 
nama se gube putevi, što nestaju za gorom. Čuju 
se zvona kako bruje svečano i brončano i naša 
srca biju plaho sa njihovim pozdravima i u du- 
šama lebdi priviđenje Majke Božje. 

I onda se zaljeskaju tornjevi u suncu i zlatu, 
zvona zaore moćno i potresno i glasovi romara 
uzdižu se zanosni i svježi. 

Čovjek misli na Lourdes, na Sienkiewiczevu i 
Reymontovu Czenstohowu, na Brezje; a ushit pje- 

Čuj molitve vruće ove, 
draga naša mati, 
tvoj te vezda narod zove: 
Romari Hrvati. 

Dobra nam navek ostani, 
zmoli nam pri sinu, 
da od svega zla obrani 
nas i domovinu.« 

Kao golemo brueghelovsko platno puca slika 
na proštenjarske šatore, bruje zvona i udaraju 
muzike, zvone vrtuljci i nariču kljasti, gubavi i 
slijepi u prašini — i po grabama. Leprše zastave 
i pokornički šute raspela u žuljavim rukama se- 
ljačkim; vraćaju se svome Bogu, kojeg znadu u 
tegobi i radosti toliko psovati i pogrđivati; pri- 
laze njegovoj blagoj Majci, kojoj su srce pro- 
boli sa sedam britkih mačeva: 


srne je sve silniji: 

»Suncu prosi vsaka roža, 
suncu trava vsaka, 
tak i k Tebi Majka Božja 
srce siromaka. 

Milostiva vsakom Ti si, 
sve Ti vračiš boli, 
odbila još nikog nisi, 
tko za pomoć moli. 


pak su se k Tebi vsi vrnuli! 

I v cvetju su Tvoji oltari, 
i novi Te prosiju dari, 
da moliš za našu bogčiju, 
za betege, kaj nas boliju, 
za grehe, težke kak megle, 
kaj v zrele su strni se legle. 

Da sunca v živlenje nam daš, 

Ti, koja si lepša nek sunce, 
neg zlata Božja roža, 

Ti, koja nit sence nemaš, 

Ti, čista, Ti, Majka Božja!« 

(Domjanić »Spomen na Mariju Bistricu«) 

Procesije dolaze i odlaze, svaka sa svojim bar- 
jacima, nošnjama i pjesmama noseći pozdrave 
svojih krajeva i ljudi. 

Pod vodstvom veleč. gospode Fabečića i Jan- 
čića, turopoljske su procesije išle u uzornom 
redu, predvođene križarskim i djevojačkim brat- 
stvima iz Velike Gorice. Kasnije je došao i sam 
velikogorički župnik veleč. Mijo Stepanić i pra- 
tio kući hodočasnike. 

Još od prvog svitanja pa do podne neprestano 
se služe svete mise, prolaze procesije i orgulje 
grme u potresnim psalmima Božjega gnjeva. 
Grne narod i čini pokoru, plače i pali svijeće, 
ljubi podove i oltare, vrši svoje zavjete, koji obi- 
čno mole za kakovu korist i pomoć. 

A uveče se moli i zabavlja, pjeva i plače sve u 
jednom prirodnom srodstvu, kad ljudi iza svih 
pokora žele malo i druge radosti. Tu bi se našlo 
i onih pojava, u kojima je griješio Kozarčev be- 
ćar Gjuka Begović. Ali milostiva Mati Božja, što 
stoji na žrtveniku u zlatnom ornatu, prašta tom 
narodu i uslišuje njegove molitve. 

Ja sam se pomolio za svoje boli . . . 

A po trgu su žene i djeca prodavali vodu za 
komadić kruha ... i zaboljele su me njihove gla- 
dne oči. 

Oprostio sam se od Marije Bistrice, uzeo štap 
u ruke i otputio se natrag. Još dugo i dugo su 
brujala zvona i dozivala me blago, dok smo se 
uspinjali na žalosne gorice. 

Pala je noć meko i tiho i velom zaborava uta- 
žila sve tuge, i ja, romar, putnik šaptao sam ove 
Domjanićeve stihove: 

»Noć je sad pak, Majka Božja, 
noć v mojem srcu i v lugu, 
pak sem Ti tu kak i negda, 
svoju sad tužim Ti tugu. 

Hoćeš mi v srce pogledat 
toplo, kako znaš samo Ti? 

Tebi bi štel ja povedat, 
kaj se nigdar ne veli, 
kaj me vre zdavna boli, 
da bi i želei poginut. 

Morti bu mene Ti milo, 

pak vračtva — ii mira mi daš — 

— Ja bi tak rad se počinut. 

Noć je vre, noć, Majka Božja.« 

Illllllllllllllllllllllllllllllllllllllllllllllllllllllllllllllllllllllllllll 


»I prešla su leta i rešti. 

Vsi, koji su šteli oditi 
od Tebe, su v svojoj tugi 
za pomoć se k Tebi obrnuli 


Jeste li čitali najnoviji roman najbolje hrvatske spisate- 
ljice Jagode Truhelke? Zove se »ZLATKO«, cijena mu 
je 30 dinara (uvezano 40 dinara). Naručuje se kod Upra- 
ve »Obitelji«, Zagreb, Trg Kralja Tomislava broj 21. 

ODAKLE NAM DŽEPNI RUPČIĆ 


Svaki predmet i svaka stvarca, kojima se slu- 
žimo u dnevnom životu, imadu svoju šarenu po- 
vijest. Uopće se može kazati, da nema tako ne- 
znatne stvarce, a da ne bi barem nešto bilo zabi- 
lježeno o njenu podrijetlu, šešir, kapa, košulja, 
kaput, gaće, cipele, čizme kao i svaki dio našeg 
ruha imadu svoj razvoj. Isto tako i ostali pred- 
meti, koje svaki dan upotrebljavamo: žlica, nož, 
viljuška, sjekira i t. d. U razno doba su ovi pred- 
meti imali posebni oblik, bili su od posebnog 
materijala, negdje su ušli prije u modu, a negdje 
kasnije. Rublje na pr. nije čovjek nosio oduvijek. 
Ono se počelo nositi razmjerno dosta kasno. Isto 
tako pojedine komade rublja nije čovjek počeo 
upotrebljavati u isto doba, nego je jedne počeo 
nositi prije, a druge kasnije. Nema sumnje, da se 
i obični čovjek često pita za pojedine predmete: 
tko ih je izumio i tko ih je prvi upotrebljavao? 

Košulju, bez koje danas ne možemo zamisliti 
civilizovanog čovjeka i koja je prema tomu ne- 
ophodno važni sastavni dio suvremene odjeće, 
počeli su ljudi upotrebljavati u jedanaestom sto- 
ljeću. Najprije se pojavila na istoku. Međutim 
to opet ne znači, da je košulju tada nosio svaki 
čovjek, viši i niži, bogati i siromašni. Nju su ispo- 
četka nosili jedino bogataši, koji su mogli za 
nju toliko platiti, koliko je stajala. A bila je u 
ono vrijeme razmjerno vrlo skupa, pa su se stoga 
siromašniji morali odreći ovoga ugodnog i uje- 
dno luksuznog rublja. U to najstarije vrijeme 
nije bilo na pr. bijelih košulja, već jedino u boji. 
Sve do 15. stoljeća upotrebljavala se košulja sa- 
nto za dan, a tek kasnije su počeli upotrebljavati 
i košulje za spavanje. Naročito u prvo vrijeme 
mnogo se pazilo na to, da rublje bude dobro i 
skupocjeno. 

Rupčić je međutim po svojoj prošlosti kudika- 
mo zanimljiviji. Jednako je tako zanimljivo, da 
su se rupčići upotrebljavali za najrazličitije svrhe. 
U iste svrhe služe rupčići i danas. 

Sama povijest rupčića je vrlo stara i čini se, da 
je on od svega rublja prošao najviše faza u svo- 
jem razvoju. Dakako da je u tom silnom razvoju 
imao čas ovaj, a čas onaj oblik. Najprije je slu- 
žio u praktične svrhe: za brisanje znoja i nosa. 
Doba, u koje je rupčić služio samo za to, može 
se zbilja staviti u najstarija vremena. Prema to- 
me je između toga najstarijeg rupčića i kasnijeg 
skupocjenim čipkama izvezenog rupčića prote- 
klo više tisuća godina. Ovi lijepo izrađeni rup- 
čići pojavili su se u isto doba, kad se i razvio ve- 
liki smisao za ručni rad. Taj smisao za ručni rad 
doživio je svoj naročiti uspon za vrijeme, kad su 
po različitim stranama svijeta sa dolaskom krš- 
ćanstva niknuli ženski samostani, u kojima se 
ženska mladež osim drugih stvari vježbala i u 
ručnom radu. 

Kulminaciju svoga razvitka doživio je rupčić 
za vrijeme francuskih kraljeva Louisa XIV. i XV. 
Isto tako je u to doba ovako umjetnički izrađeni 
rupčić dostigao i najveću cijenu. Međutim rup- 
čiće tada nijesu mogli nositi sobom tako ko- 


motno kao danas. Sve do šesnaestoga vijeka nije 
krojačima palo na pamet, da naprave na odijelu 
džepove! Zato su ljudi nosili rupčiće pričvršćene 
na lijevom rukavu, tako da im je ujedno služio 
i kao ukras. Kao ukras služe i danas džepni rup- 
čići. Osim toga kod mnogih narodnih nošnja li- 
jepo, u narodnim bojama izrađeni rupčići su sa- 
stavni dijelovi te narodne nošnje. U dnevnom 
životu je rupčić postao potpuno potreban pred- 
met, a ima ih danas od najprimitivnijih do naj- 
skupljih. 



LURDSKA ŠPILJA U SAMOSTANU TREĆOREDACA 
NA OTOKU KRKU 

U povijesti je poznat naročito skupocjeni rup- 
čić bivše španjolske kraljice. Prije je pripadao 
gđi La Vallier, a cijeni se na 30.000 franaka. 

Otmjene engleske gospođe nose rupčiće sa 
čipkama iz doba kraljice Ane. Ovi rupčići pred- 
stavljaju također golemu vrijednost. /?. t . 


¥ Tvrdoglavost i lijenost su dva 
slaba svojstva ! 

Mnogo toga bi se dalo popraviti, da ljudi nisu lijeni i 
tvrdoglavi. Vi ste takav! Vi dobro znate, da je Radenska 
kiselica vanredna za piće, za zdravlje dobra, te liječi 
mnogu bolest, dok nije jako zastarjela, pa ipak još do 
danas niste poslali svoju adresu na jednoj dopisnici, da 
Vam se pošalje cjenik za dobavu kiselice, opširnu bro- 
šuru o njoj, te kupališni (banjski) prospekt. Sve dobijete 
badava! Ne budite tako lijeni, radi se o Vašemu zdravlju 
i dobrom osjećanju. Pošaljite još danas svoju adresu 
na: Kupalište i Lječilište Slatina Radenci, Slovenija. 
Glavni zastupnik za Zagreb i okolicu: Ljubljanska ul. 5. 
Telefon 36—31. 

Kućanstvo 



PRVA NOVINARKA XIX. STOLJEĆA 


Danas već nije rijetkost, da se 
žena bavi novinarstvom. Imade 
veoma mnogo zvanja, koja že- 
nama nikako ne odgovaraju, pa 
ipak ulaze u njih. Za novinarstvo 
se međutim ne može reći, da ne 
bi odgovaralo ženama, jer činje- 
nice govore protivno. Dokazano 
je, da je dosad lijep broj žena 
sudjelovao u novinarstvu i poka- 
zao u tome zvanju upravo takve 
odlike i spretnost, kakova se u 
tom zvanju rijetko nalazi i kod 
muškaraca. 

Prva žena-novinar pojavila se 
na početku prošloga stoljeća. To 
je bila Delphine Gay de Girar- 
din. Ona je razvila u području 
žurnalistike tako intenzivan rad, 
da je stekla općenito priznanje 
svojih suvremenika, koji su je 
smatrali pravim »genijem« na 
svome području. 

Delphine Gay de Girardin je 
rođena u Aixu la Capelle. Vrlo 
je rano zajedno sa svojom maj- 
kom otišla u Pariz, gdje se naj- 
većim dijelom nalazila u vrlo izo- 
braženom društvu, koje je na nju 
proizvelo snažan utjecaj. Prvi 
književnici i umjetnici onoga 
vremena sastajali su se u salonu 
njezine majke. U toj sredini brzo 
se razvijao duh mlade Delphine. 
Već u njezinoj osamnaestoj go- 
dini podijelila joj je Francuska 


Pranje kose 

Vrlo je važno za njegu kose, čime se ista 
pere, zato valja osobitu pažnju posvetiti 
izboru sredstva za pranje kose. Kao oso- 
bito pouzdan za pranje kose jest, 

Shampo - kosoper od Kopriva 



Pravi proizvod nosi zaštitni znak. 
Cijena dvostrukom obroku t. j. za dva 
pranja samo Din 3 — . Pošto tko unaprijed 
šalje Din 10*— dobiva listovnom poštom 
3 dvostruka omota po Din 3*— franko. 

Kaptolska ljekarna sv. Mariji osno- 
vana g. 1599. u Opatovini 7 
VLATKO BARTULIĆ, Zagreb, Dolac 
kraj Tržnice 


akademija nagradu za jedan ro- 
man. Za kratko vrijeme postala 
je priznata književnica. U to vri- 
jeme pada i njezino putovanje u 
Italiju, koje je poduzela u dru- 
štvu svoje majke. Kudgod je 
mlada književnica prolazila, iz- 
kazivali su joj velike počasti. 
Mnogi su joj ponudili i svoje 
srce i svoje ime, ali je ona te 
ponude odlučno otklonila, budu- 
ći da je bila zaljubljena u veli- 
kog pjesnika Lamartinea. No ni- 
je joj bilo suđeno, da svoj život 
poveže s njegovim. 

Izakako se povratila u Pariz, 
prvi francuski književnici tadaš- 
njega doba susretali su je sa naj- 
većim uvažavanjem. Među osta- 
lima Chateaubriand, Gautier, Ge- 
orge Sand bili su zaneseni nje- 
nim duhom i ljepotom, dok je 
Lamartine, prema kome je ona 
osjećala veliku ljubav, imao za 
nju samo osjećaj prijateljstva i 
štovanja. Teško je preboljela 
ovaj svoj prvi mladenački lju- 
bavni zanos, te se udala tek u 
27. godini za novinara Emile de 
Girardina, kojemu je u radu 
mnogo pomagala. Baš njezinom 
suradnjom digle su se novine, 
kod kojih je radio njezin muž, 
do velike visine. Njezini članci 
odlikovali su se nesamo lijepim 
stilom nego i brzinom sudova, 
koji su svojom originalnošću če- 
sto začuđivali. Ispravnost sudo- 
va, koji su redovito bili pažljivo 
vagnuti sa sviju strana, priba- 
vila je ovoj prvoj novinarki 19. 
stoljeća ime najboljega pera ta- 
dašnje Francuske. Ona se naj- 
prije pod svojim člancima pot- 
pisivala imenom Vicomte de Lau- 
nay, dok je kasnije izašla na svi- 
jetlo punim imenom. Uslijed 
ustrajnoga novinarskog rada ste- 
kla je veliku popularnost, tako 
da su je često na ulici ili u ka- 
zalištu pozdravljali pljeskom. U 
javnom se društvu uvijek pojav- 
ljivala u vrlo čednoj i jednostav- 
noj crnoj haljini, što je njezinu 
bijelom licu i svijetloj kosi iz- 
vrsno pristajalo. Novinarskim 
radom se bavila sve do smrti, pa 
se može kazati, da je ona jedan 
od prvih pionira, koji su utrli 
ženama putove i u to zvanje. 

HR. 


Duhanski pepeo. Mi obično pepeo 
od duhana bacamo među smeće, no 
to više nemojmo činiti! Pepeo tre- 
ba spremiti u limenu, čvrsto zatvo- 
renu kutiju, pa ga upotrebiti za 
svjetlanje kovnog posuđa. Duhanski 
je pepeo doista izvrstan za taj po- 
sao. Ako dotična posuda ima oveću 
mrlju, onda treba pepelu dodati ne- 
koliko kapljica petroleuma. Ovu 
smjesu moramo ostaviti na mrlji ne- 
koliko časaka, a onda je istom dobro 
istrti. Napokon se to opere mlakom 
vodom. Pa i one mrlje, koje nasta- 
nu, kad vruću posudu metnemo na 
politirani ili lakirani predmet, izgu- 
be se, ako ih namažemo pepelom i 
petroleumom. Samo iza desetak ča- 
saka iza matiranja pocrnit ćemo čep 
od pluta na svijeći i s njim izribati 
dotično mjesto. Poslije toga ćemo 
istrti to mjesto krpom namočenom 
u mlakoj vodi. — Nadalje se u du- 
hanskom pepelu nalazi puno hran- 
Jjivih tvari za neke biljke, pa je radi 
toga pepeo dobar kao gnoj. Za sred- 
nji cvjetni grm smije se nedjeljno 
upotrebiti samo 2 do 3 čajne žliciče 
smiješanog pepela. 

Obnavljanje starih čilima. Dugo- 
godišnjom upotrebom zamrljaju se i 
izgube sjaj i najskuplji ćilimi ili sa- 
govi. Da im se sjaj povrati, treba ih 
ponajprije temeljito isprašiti. Tko 
nema za to potrebne ručne sisaljke, 
taj će ćilim dobro isprašiti štapom. 
Najbolje ćemo ga isprašiti, ako ga 
gornjom stranom prostremo na tra- 
vu, te ga dobro izudaramo štapom. 
Tako radeći izbit će iz njeg skoro 
sva prašina. Zatim ćemo ga dobro 
iščetkati s obje strane, te napokon 
istrti kiselim zeljem . . . Neke ga do- 
maćice običavaju istrti krpom umo- 
čenom u rasol. Može se istrti tako- 
đer krpom namočenom u razrijeđen 
ocat ili u razrijeđenu salmijakovu 
tekućinu. Poslije toga istare se su- 
hom krpom. Tim se postupkom od- 
stranjuje nesamo nečist i mrlje, nego 
se ćilim sja kao da je nov. Dobar ći- 
lim, koji se počima derati, moramo 
iskrpiti, pa će nas poslužiti još koju 
godinu. Ako je slab pri kraju, onda 
ćemo ga obrezati i zarubiti ili ćemo 
ga opšiti povoštenim platnom. Ako 
je slab na kojem drugom mjestu, 
onda ga treba popraviti vunom u 
zgodnoj boji. I. S. 

Jelovnik 

Ruska juha. Glavice kelja treba oči- 
stiti, razrezati na četiri dijela i sta- 
viti na vruću mast. Dok se kelj pirja, 
treba u drugom sudu kuhati izlomlje- 
ne makarone, šaku krupice, koma- 
diće suhe kobasice i u kocke rezani 
krumpir. Kad je to sve mekano, a i 
kelj gotov, dolije se onom čorbom i 
onim kobasicama, makaronama i osta- 
lim. Sve se izmiješa pa se juha ser- 
vira sa parmezanom. Ova je juha van- 
redno ukusna i hranljiva, pa se može 
servirati i kao prvo jelo za večeru 
(kojoj drugo sačinjavaju palačinke, 
carske mrvice itd.). 

Pirinčev narastak pravi se od ovog 
materijala: 7 dkg pirinča (riža), % 
litre mlijeka, 6 dkg maslaca, 10 dkg 
šećera, nešto vanilinova šećera, 2 ja- 
ja i pol omotića praška za pecivo, 
jabuke. — Kuhaj pirinač u običnom 
ili okajmačenom mlijeku, da se zgu- 
sne. Kad se ohladi, dodaj rastopljen 
maslac, šećer, nešto vanilinova šeće- 
ra, cijela jajeta i omotić praška za 
pecivo. Namaži maslacem zdjelu i po- 
spi je sprženim mrvicama kruha pa 
metni u nju polovicu mase, onda je- 
dan sloj oljuštenih, srezanih jabuka, 
a napokon ostalu masu. Metni sada 
narastak u peć, da se speče i da do- 
bije smeđu koru. — Servira se sa va- 
nilijevim umakom. 

Odjenute jabuke. U ovu ti svrhu 
treba: 25 dkg brašna, 10 dkg marga- 
rina ili biljevne masti, 10 dkg šećera, 
1 jaje, nešto soli, 5 žlica vrhnja ili 
mlijeka, 1 paketić praška za pecivo, 
jabuka i karanfila. — Priređuje se 
ovako: Umijesi dobro tijesto, ali ne 
odviše čvrsto, pa ga razvaljaj. Izreži 
četverouglaste komadiće. Obloži svaki 
komadić s malom bez koštica, oluplje- 
nom, ali cijelom, u slatkoj vodi kuha- 
nom jabukom. Združi sva četiri ugla 
tjestenog četverokuta i pričvrsti ih. 
Namaži ove komadiće s bjelanjkom, 
metni ih u omašten kalup i peci naj- 
prije u hladnoj, a zatim u vrućoj pe- 
ći, pa ih onda pospi šećerom. 

Bečka torta. Uzmi 21 dkg maslaca, 
pomiješaj sa 4 žutanjka, dodaj 21 dkg 
šećera, malo ribane limunove kore 
i snijeg od 3 jaja te ispeci od te smje- 
se tri plohe (oko 2 cm visoke), između 
ploha metni dvije vrste marmelade 
i cijelu tortu prevuci glazurom od 
šećera. 

Krem od kave uz tortu. Uzmi 4 
žumanjka, dobro promiješaj sa 4 žlice 
sitna šećera, pa skuhaj na pari pre- 
livši čašom vrlo jake crne kave. Za 
vrijeme kuhanja stalno miješaj smje- 
su. Stavi potom 50 grama svježeg 
maslaca i kuhaj dalje, dok se ne zgu- 
sne. Kad skineš sa pare, na hladnom 
mjestu dotle miješaj, dok žlica ne za- 
stane u smjesi. — Isto tako se pravi 
i krem od čokolade za torte, ali umje- 
sto kave, a prije maslaca stavi u smje- 
su 2 — 4 šipke čokolade. 

Sa sviju strana 

Ženska država na Kavkazu. U je- 
dnom dijelu Kavkaza osnovale su že- 
ne svoju državu. U toj državi, koja 
imade svoju pokrajinsku upravu, ne- 
zavisnu od ostalih kavkaskih provin- 
cija, imade ukupno 700 žena. Sve po- 
ložaje u toj državi zauzimaju žene. 
U tvornicama i na njivama u toj žen- 
skoj državi mogu biti zaposlene sa- 
mo žene. 

Odlikovanje za ratne udovice. Ne- 
davno umrli predsjednik njemačke 
republike Hindenburg uveo je jednom 
novom uredbom novo ratno odliko- 
vanje. Prvi red ovoga odlikovanja 
dobivaju vojnici, koji su bili na fron- 
ti, drugi red svi mobilizirani ratnici, 
a treći ratne udovice i majke. 

Ženski zračni rekord u brzini. Le- 
tačica Helen Boucher je postigla no- 


vi svjetski rekord. Ona je letjela br- 
zinom od 438 km i 877 m na sat. 

Američanke doživljuju veću sta- 
rost od Amerikanaca. Prema stati- 
stičkim podacima izračunao je jedan 
Amerikanac, da prosječno Ameri- 
čanke dulje žive od Amerikanaca. 
Tako je prosječni vijek Amerikanca 
od 54 do 60 godina, a prosječni vijek 
Američanke 56 do 64 godina. U veli- 
kim industrijskim gradovima je taj 
prosjek mnogo manji. 

Hoteli za žene. Jedno američko 
hotelsko poduzeće počelo je po Sje- 
dinjenim Državama osnivati hotele 
za žene. To isto poduzeće je već go- 
dine 1924. osnovalo u iNew Yorku 
prvi ženski hotel. Ovakvi su hoteli 
snabdjeveni svim mogućim komfo- 
rom i izvrsno rade. Muškarcima je 
pristup u takove hotele strogo za- 
branjen. 

Najzaposlenija i najpoznatija taj- 
nica Amerike je Miss Frances Ro- 
binson, desna ruka predsjednika N. 
R. A. (Nacional Recovery Act) — ge- 
nerala Johnsona. NRA (Nacional Re- 
covery Act) osnovan je prošle godine 
zbog privredne obnove zemlje. Broji 
1.555 namještenika i oko pola mili- 
juna suradnika. Duša čitave ove or- 
ganizacije je Miss Robinson. Ona de- 
taljno pozna ovaj golemi aparat. Miss 
Robinson dobiva godišnju plaću od 
6.800 dolara. Sam general Johnson 
je priznao, da Miss Robinson poznaje 
cijelu organizaciju bolje od njega. 
Ova idealna tajnica sjedi u svojoj 
kancelariji od 8 sati ujutro pa do 
kasno u noć, a više puta i preko po- 
noći. 

I u Engleskoj imade žena-vojnika. 

2.000 engleskih žena dobrovoljno se 
podvrglo vojničkoj obuci, da u slu- 
čaju potrebe budu avijatičari, šoferi 
i vođe obrane od otrovnih plinova. 

Sport 

Balkanske igre u Zagrebu. Dne 26. 

o. mj. te 1. i 2. rujna priređuju se 
pete »Balkanske igre« u Zagrebu, iza 
kako su dosad bile priređene u dru- 
gim balkanskim zemljama. Sastoje se 
u svim vrstama lake atletike. Za nji- 
hovu priredbu u Zagrebu predviđene 
su vrlo niske cijene, da bude omogu- 
ćen pristup što većem broju gleda- 
laca: Istočna tribina 7 din. dnevno, 
15 din. trodnevno, — zapadno staja- 
nje 10 din. dnevno, 20 din trodnevno, 
— zapadna tribina dnevno 25 dinara, 
trodnevno 60 dinara, — južna tribina 
ulaz (I. i II.) i sjeverna tribina (ulaz 
V. i VI.) dnevno 20 dinara, trodnevno 
40 dinara, — sjedalo u loži dnevno 
50 dinara, trodnevno 120 dinara, — 
loža sa šest sjedala dnevno 250 di- 
nara, 600 dinara trodnevno. Za voj- 
sku, žandarmeriju, vatrogasce po 
profesiji i kler određena je besplatno 
južna i sjeverna tribina. — Poslije 
samih igara u Zagrebu pojedine će 
reprezentacije gostovati u različitim 
našim mjestima. Tako će Grčka go- 
stovati u Ljubljani, Rumunjska u Su- 
botici, Turska u Beogradu ili Panče- 
vu, Albanija u Sarajevu, a Bugarska 
u Mariboru. 


Je & vohl fjofno/o- ? 


1. Što je »željezni meteorit od 
Hrašćine«? 

2. Koji azijski muzej ima ulomaka 
meteorita iz Hrvatske? 

3. Koji je učenjak mislio, da je sol 
uzrok svjetlucanju mora? 

4. Ko je izrekao pretpostavku, da 
su neke sitne životinje i bilje uzrok 
morskom svjetlucanju? 

5. Kako hrvatska narodna pjesma 
nazivlje zmije poskoke? 

6. Što je muflon? 

7. Koliko parožaka ima redovito 
razviti srndaćev rog? 

ODGOVORI IZ BROJA 33. 


1. Zadnje je krunisanje na hrvat- 
skom zemljištu obavljeno 5. kolovo- 
za 1403, kada je ostrogonski nadbi- 
skup Ivan Kanižaj okrunio u zadar- 
skoj, stolnoj crkvi Ladislava Napulj- 
skoga. 

2. U rimsko se doba Požeška do- 
lina nazivala »Zlatna dolina« (»Vallis 
aurea«). Bit će, da joj taj naziv da- 
doše zbog njezine žitorodnosti, a 
možda i zbog pijeska, u kojem ima 
tragova zlatu. 

3. Poviše glavnih vrata stare du- 
brovačke tvrđave Lovrijenac čita se 
uklesani latinski natpis: »Non bene 
pro toto libertas venditur auro.« (Hr- 
vatski: Sloboda se ne prodava ni za 
kakvo blago.«) 

4. Prije talijanskog ujedinjenja bilo 
je više talijanskih država, tako: dvije 
kraljevine, Napulj sa Sicilijom i Sar- 
dinija sa Pijemontom, Nicom i Savo- 
jom; četiri vojvodine: Toskana, Mo- 
dena, Parma i Luka; kneževina Mo- 
nako, republika San Marino, papinska 
država, pa Lombardija i Mletačka 
kao pokrajine Austrije i sitna otočna 
kneževina Tavolara. 

5. Bazalt je veoma čvrst kamen. 
Bez pogibelji da će prsnuti može se 
na 1 cm 2 bazalta postaviti teret od 
3500 kg. 

6. Da se nasiti, treba muška stje- 
nica oko 4 miligrama krvi, a ženska 
oko 7 miligrama. 

7. Maraška je vrsta višnje iz skupi- 
ne višanja grmova. M. T. M. 


SVILA • ŠTOFOVI' 



PLATNO • SAGOVI 


651 


Za dobru djecu 


DOBRA ŽENA 


Bila jednom djevojka — najljepša i najvred- 
nija u selu. Zvala se Danica. Znala je plesti, 
tkati i kopati. Imala je dobru ruku, dobro srce 
i dobru pamet. 

Ta je dakle djevojka ljubila jednog momka, 
koji je također bio najljepši, najmudriji i naj- 
radišniji u selu. A bio je u nju zaljubljen kao 
i ona u njega. Svake bi subote naveče dolazio 
da joj pod prozorom pjeva podoknicu, svake 
bi nedjelje na proštenju s njom plesao puna tri 
sata ... i više, a svakog bi joj ponedjeljka do- 
nosio košaricu voća, koju bi ubrao na najvišoj 
grani stabla: a onaj, koji bi okusio to voće, 
zaljubio bi se u onoga, koji ga je brao. 

Svi su govorili: 

»Ovo će dvoje biti divan par!« 

No nadođe zlo. Dogodi se, da se sin jedne 
vještice zaljubio u Danicu i da ju je zaprosio. 
Danica mu je odgovorila — kako je i trebalo — 
da ga ne će. 

»A zašto me ne ćeš?« upita on bijesan, što ga 
je tako odbila. 

»Ne ću te, jer se opijaš, a kad se opiješ, psu- 
ješ i tučeš žene. Ne ću te, jer si kartaš i jer ćeš 
izgubiti i dušu i košulju u igranju. Ne ću te, jer 
ne voliš posao, jer si lijen i jer se nikad ne do- 
takneš ni srpa, ni motike, ni pluga . . . Već odav- 
na ljubim momka, koji se ne opija, koji ne igra 
i koji vrlo voli rad.« 

Danica je tako govorila, jer nije znala lagati, 
ali su je seoske kume upozorile: 

»Ah, Danice, zlo si učinila, što si tako govo- 
rila . . . Onaj mali Krivonožac zločest je i 
osveti jiv . . .« 

Krivonožac je doista poznavao tolike zle čare, 
koje su ga naučili zli duhovi: zle duhove je imao 
za rođake, a vještice za strine. 

Dakle ... na dan svadbe dođe Krivonožac ne- 
vidljiv i učini zlodjelo: u Ivankovu čašu ulije kap- 
lju iz sitne staklenke, koju je nosio na pokvare- 
nim grudima. A ko se napije te tekućine, pa bilo 
jednu kapljicu, uvijek žeđa za vinom i mora se 
na silu opijati . . ., a s opijanjem same od sebe 
dolaze psovke i tučnjave . . . Krivonožac uzme za- 
tim »asa od srdaca« i metne ga u slamnjaču, na 
kojoj je Ivanko spavao; a ko spava u krevetu, 
u kojemu je sakriven »as od srdaca«, dobije to- 
liku strast za kartanjem, da se ne može od nje 
raskrstiti kao ni pijavice od rane ... Na koncu 
je Krivonožac pljunuo na Ivankovu motiku, srp 
i plug — i tako izvršio svoje čaranje. 

Od dana svadbe Ivanko se promijeni i postade 
posve drugi čovjek. Opijao se; a kad je bio pi- 
jan, psovao je i tukao ženu. Kartao se kao očaj- 
nik i nije više htio da takne hi motiku, ni srp, ni 
plug. A kad nije pio ili igrao, legao bi u krevet 
i rekao, da su klupe tvrde i da se vrlo umorio 
izvlačeći dim iz lule. 

Jadna Danica — možete zamisliti, kako je oča- 
jala! — molila ga je i zaklinjala, da ne pije, da 
ne igra i da radi, kao što je i prije radio No on 


je ostao tvrd, kao da mu žena nije ništa ni ka- 
zala . . . 

Danica mu se prijetila, da će ga ostaviti, ali ga 
nije mogla ostaviti, jer su joj bila na pameti 
prošla vremena, kad joj je u subotu pjevao pod- 
oknice, u nedjelju s njom plesao na proštenju, a 
u ponedjeljak joj nosio košaricu voća ubranog na 
najvišoj grani stabla — pa ko ih okusi, zaljubi 
se u onoga, koji ih je ubrao. I svejedno, iako se 
on promijenio, ona se nije mogla promijeniti . . . 
pa ga je i nadalje ljubila. 

Ali s dana u dan sve gore i gore: pijančevanje, 
psovke, igranje i ljenčarenje. Kuća i imanje bili 
su zaduženi, a Danica se izjedala od boli i u sva- 
koga pitala savjet: 

»Je li moguće pronaći način, da ozdravim svoga 
muža, koji je od najboljega postao najgori? Za 
ljubav i dobro, koje sam mu željela, ne mogu biti 
bez njega i spremna sam sve učiniti, samo da ga 
spasim . . .« 

Jednoga joj dana reče neka kuma: 

»Danice, zašto ne pođeš da pitaš savjeta u 
strine Vile, koja stanuje u šumi? Strina je Vila 
razumna i daje dobre savjete!« 

Danica pođe. Stigne u šumu i pokuca na jedan 
vrlo veliki jasen. Stara Vila skoči van i upita: 

»Što želiš, djevojko moja?« 

Danica joj ispriča svoje jade, kako ima muža 
takvog i takvog, s tolikim manama . . . 

»Ah, kad bi ti strino Vilo imala kakve čare, da 
ga riješiš tih mana, osobito pića . . .« 

Starica je pogleda i zakima glavom: 

»Lijeka ima, ali taj lijek ne ide među čaranje. 
Treba da taj lijek ti sama nabaviš i to s velikim 
naporom.« 

»Reci mi, strino Vilo, šta imam da radim: na 
sve sam spremna.« 

»Moraš kroz tri mjeseca skupljati noćnu rosu 
i njom napuniti staklenku; pa kad tvoj muž bude 
htio piti, moraš mu reći: ,Mužu moj, pij ovo noć- 
no vino!’... Noćna će mu rosa učiniti da zabo- 
ravi na vino . . .« 

Danica se vrati i odmah se te iste večeri dade 
na posao. 

Netom se spustila noć i muž zaspao i glasno 
zahrkao, izađe Danica sa staklenkom i stade sa- 
kupljati rosne kapljice, što su se prosule po tra- 
vi .. . No treba vremena, dok se staklenka na- 
puni kapljicama rose! 

Krijesnice su pitale: 

»Što radiš, Danice?« 

»Napunjam rosom ovu staklenku za svoga 
muža.« 

Gore su govorile: 

»Lakovjernice! Vjeruješ li? Vjeruješ li? Hu- 
hu-hu.« 

Ali su krijesnice odgovarale: 

»Da, vjeruj, Danice!« i one su potajno poma- 
gale sipati u staklenku kapljice, kad ih Danica 
nije vidjela . . . 

Tako stigne zora ... i Danica se povrati kući 
sa svojom punom staklenkom. Započe obavljati 
kućne poslove, kao da je mirno počivala cijele 
noći u krevetu. 

Malo zatim probudi se muž, protegne se, 
obuče se i netom je sišao u kuhinju, htio je da 
kao obično započne dan — sa pićem. Uzme sta- 
klenku i natoči čašu rose, koju je Danica kaplju 
po kaplju sakupila. 

Danica je bez daha čekala, hoće li se muž sje- 
titi, da to nije vino nego voda, te u bijesu raz- 
biti staklenku. No on naprotiv reče: 

»Dobro!« 

Danica odahne. A muž je čitavog dana pio iz 
te staklenke i nije se ni opio, psovao, ni tukao 
Danicu. Dapače je rekao: 

»Gle! Ovo mi vino prija i ne čini mi, da se opi- 
jeni. Misliš li ti, da se ja rado opijam? ... I meni 
je drago, kad mogu ostati bistre pameti . . .« 

Danica je bila prezadovoljna i netom je nje-^ 
zin muž uveče pošao u krevet, ponovo uzme sta- 
klenku, izađe i počne da skuplja kapljice rose 
po travi. 

Gore su je ismjehivale: 

»Vjeruješ li, vjeruješ li, Danice, da ćeš kroz 
tri mjeseca ustrajati sa skupljanjem rose?« 

Danica je osjećala umor i san, no mislila je: 

»S ovim ću trudom priskrbiti lijek za svog 
muža!« i svake je noći izlazila sa svojom sta- 
klenkom. A Ivanko je svagdano pio i nikad nije 
primijetio, da je to voda, a ne vino. 

»Ah, ženo moja, kako si mi dobro svjetovala, 
da se više ne opijam! No trebalo je naći dobro 
i neopasno vino — i evo smo ga napokon 
našli . . .« 

Žena je šutjela . . . Prošla su tri mjeseca ... i 
kad je jedne noći Danica izišla sa svojom sta- 
klenkom, stvori se pred njom strina Vila: 

»Čuješ, Danice; ako sada uliješ u staklenku 
i svježe vode iz bunara, dogodit će se ista stvar; 
jer je tvoj muž izliječen od pića. Izliječen je tvo- 
jom zaslugom: ti si dobra žena!« 

I doista, Ivanko je od tog dana pio čistu vodu 
s istim užitkom, kao da je najbolje vino. 

Ivanko se više nije opijao i nije psovao, ali je 
svejedno igrao . . . igrao i gubio i novac i vreće 
žita pa čak i košulje . . . 

»Oh, kad se moj muž ne bi kartao!« uzdisala 
je Danica. I napokon odluči da se uteče za po- 
moć strini Vili. 

»Draga moja djevojko,« reče strina Vila, »ja 
ti mogu pomoći, ali vrlo malo . . . jedino savje- 
tom. Sama pomoć treba da dođe od tebe! . . . 
Vidiš li ono vrlo visoko brdo? Upravo na nje- 
govu vrhu savio je gnijezdo samotni vrabac i 
tko sluša njegov pjev, zaboravlja svaku igru, 
jer je njegov pjev čaroban. Ali samotni vrabac 
ima polomljena krila i noge ... Ti moraš da 
kreneš izjutra, da uzmeš pticu i neka ti pjeva 
uveče, kad tvoj muž počne s igranjem. No iza 
njezine pjesme i kad tvoj muž zaboravi na igru, 
moraš je opet ponijeti na onaj vrhunac, jer sa- 
motni vrabac, koji tako divno pjeva, da oslo- 


bađa čovjeka strasti za igrom, ne može živjeti 
u dolini, kad grane sunce.« 

To je bio velik napor za Danicu! No ona nije 
klonula. 

Ranim bi jutrom krenula na brdo. Ostavljala 
bi za sobom ražena i zobna polja, zatim šume jela 
i omorika, dok bi stigla do golih klisura, po ko- 
jima tuitamo cvate plavetno cvijeće između li- 
šaja i paprati. A gore, gore visoko na vrhu sta- 
jao je sjetan i sam u svome gnijezdu — samotni 
vrabac. 



, OD DANA SVADBE IVANKO SE PROMIJENI... 


Ilustrirao Kamilo Ružička 

»Hoćeš li doći u dolinu, samotni vrapče, da 
pjevaš i spasiš moga muža od strasti za karta- 
njem?« 

»Hoću, ako obećaš, da ćeš me opet donijeti 
ovdje gore, prije nego ograne sunce.« 

Danica obeća... Brzo je silazila stazom, jer 
se nizdol lakše ide . . . I pođe upravo pod pro- 
zor krčme, u kojoj se njezin muž kartao. 

»Ivanko,« zazove, »Ivanko!« No da! On je 
nije čuo! Tada metne pticu na leđa i reče joj: 

»Ptičice, hajde, pjevaj i svojim ga čarobnim 
pjevom otrgni od igre!« p. l. CARRARA 

(Svršit će se.) 

IIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIIII 

U svakoj kući treba da se nađe najnoviji roman Knjiž- 
nice Dobrih Romana: 

»Z L A T K O« 

Napisala ga je poznata hrvatska književnica Jagoda 
Truhelka. — Cijena 30 dinara, uvezano 40 dinara. — • 
Naručuje se kod Uprave »Obitelji«, Zagreb, Trg Kralja 
Tomislava 21. 

Dječji izraz. Trogodišnja djevoj- 
čica za objedom iznenada zaplače. 

»Što se dogodilo?« upita zabrinuto 
majčica. 

»Joj, joj meni . . .« viče mala . . . 
»Stala sam si zubima na jezik!« 

Krajna rastrešenost. Supruga: 
»Ded požuri! Eno te čeka pečenje.« 

Profesor: »Odvedi ga tamo u 
■salon za razgovor. Sad ću ja doći!« 

U silnoj rastresenosti. Na smrtnu 
objavu svog preminulog druga napi- 
sao je neki vrlo rastreseni profesor 
ovu sažalnicu: 

»Dragi Reš! Vijest o tvojoj smrti 
duboko me je potresla. U tebi zaista 
gubimo najboljeg druga i gorljivoga 
domoljuba. No tješi se, kad je tako 
već moralo biti. Primi ujedno moje 
najiskrenije saučešće. — Tvoj odani 
Joža.« 

Trik. Redar na ulici pograbio je 
nekog sumnjivca, kojemu je baš u 
tom trenu vjetar odnio šešir s glave. 

»Ali, gospodine stražaru,« reče su- 
mnjivac, »pustite me barem, da uhva- 
tim svoj šešir!« 

»A dakako,« odgovori redar, »taj 
trik ja već poznajem. Vi biste bježali 
za šeširom, a da se više i ne vratite. 
Ostanite vi samo lijepo tu, a šešir 
ću vam ja donijeti!« 

Pokus. A.: »Kako možete jadnoj 
kokoški kipuću vodu lijevati u grlo?« 

B.: »Hoću samo da se uvjerim, da 
li ta živina može i kuhana jaja nesti!« 

Zagorski momci... Luka: »Samo 
ti, Štijef, čkomi! Kajti da bedastoća 
boli, ti bi brez prestanka od muke 
moral kričati.« 

Štijef: »A ti pak, da si tak ve- 
lik, kak si bedast, mogel bi si na 
suncu cigaretlin vužgati!« 

Iz vojarne. Narednik (netom 
pridošlom novaku): »Što ste vi u ci- 
vilu?« 

Novak: »Brijač.« 

Narednik: »Vrlo dobro! Prija- 
vite se u kuhinji, ljuštit ćete krum- 
pire.« 

Svakome svoje. Liječnik: »Dakle 
vaša žena se onesvijestila poslije pre- 
pirke s vama . . . Što ste onda učinili?« 

»Dao sam joj čašu vode — a sebi 
jedan konjak.« 


Strane riječi. »Pa vaš ovogodišnji 
društveni ples bio je za današnje pri- 
like odviše na veliko pripravljen. Mo- 
ra da ste imali lijep deficit?« 

»Kakav deficit? Vražji deficit! Mo- 
rali smo još nadoplatiti!« 

Dobar trgovac. Poručnik slu- 
gi: »Evo ti deset dinara, kupi u cvje- 
ćarnici kitu ruža i odnesi s mojom 
kartom gospođici u N. Lijepo po- 
zvoni i njoj predaj osobno. Jesi li 
razumio?« 

Za jedan sat vrati se služak i dade 
poručniku deset dinara. 

»Kako to, zar je dućan bio zatvo- 
ren ?« 

»Nije, kupio sam i odnio, ali mi je 
dala samo pet dinara, pa sam joj re- 
kao, da cvijeće stoji deset.« 

II ovako, ii onako, ti si moja svako- 
jako. »A vi ste danas, gospa susjeda, 
kupili litru vina. Da li imate godov- 
no?« 

»A ne, nego sutra će moj muž biti 
suđen, pa ako ga puste, to će popiti 
od veselja.« 

»A ako ga osude?« 

»Onda će ga popiti od jada.« 

Dječja usta. »Ćiro, ti izgledaš kao 
da si bolestan?« 

»Istina je, ja sam često bolestan, 
ali nikad ne umrem.« 

ŠAH 

Problem broj 31 



Bijeli matira u tri poteza 

(Buchvvard, Beč) 


događaji* 


16. kolovoza: Otvorena je Hin- 
denburgova politička oporuka, 
koju je vođi Reicha Hitleru u ime 
sina pokojnog Hindenburga pu- 
kovnika Oskara von Hindenburga 
predao bivši kancelar von Papen. 
Neki joj osporavaju autentičnost. 

17. Italija i Francuska pristaju, da se 
u svrhu čuvanja mira u Austriji 
austrijska vojska poveća za 8000 
vojnika. — Hitler je održao u 
Hamburgu veliki agitacijski go- 
vor. 

18. Firenza je određena za mjesto 
Schuschniggova i Mussolinijeva 
sastanka, koji bi imao skoro usli- 
jediti. — Francuska delegacija od 
600 ljudi otputovala je pod vod- 
stvom ministra Flandina na pro- 
slavu četiristote obljetnice otkri- 
ća Kanade. — Belgijski letač i 
istraživač Cosyns iza svog leta u 
stratosferu spustio se u u Murskoj 
Soboti. 



dobrijan 



Gladni čika leti kući, 
hoće nešto jesti, 
al ga silni neki čovo 
smeta na toj cesti. 



Srdi nam se čika dobri 
i sav je u bijesu, 
pogledajte: noge mu se 
od ljutine tresu . . . 


I G O R O S T 



Navalio hrabri čika: 
»Makni mi se s puta!« 
ali ga je zahvatila 
baš nevolja ljuta: 


A S 



Gorostas ga poklopio 
na toj uskoj cesti . . . 

Bog zna, kad će kući stići 
i kada će jesti! 

LAĐE USELU BELINI KRAJ ŠIBENIKA 

Desno: POD STOLJETNIM STABLOM U VRTU FRANJEVAČKOG 
SAMOSTANA U HVARU Foto M Obiteli“ 


RIŽALIKA 


jtf 



Vodoravno: 1. Ime i prezime 
poznatoga hrv. književnika — profe- 
sora, 12. Staro sto godina, 13. Inici- 
jali prez. i imena ruskog komponi- 
sta (»»Pikova dama«). 15. Vrst pera 
(tzv. rund pero). T6. Ime mnogih 
papa. 17. Kratica za »sjever«. 18. 
Konjski hod. 20. Ptica grabljivica 
(deminutiv), 22, Starogrčka božica, 
23. Kraljevina u Aziji. 25. Također 
(njem. fon.), 26. Vrst ribe, 27. Pre- 


zime ruskog pisca (Ossip). 29. Glav- 
ni grad Egipta, 30. Dva suglasnika, 
31. Ime ubijenoga ruskog cara, 32. 
Junačka pjesma, 33. Mornarica, 35. 
Pravo prezime sadašnjeg pape Pija 
XI., 37. Obala (tuđ.), 38. Pokazna 
zamjenica (đijal.). 40. Mjesto u Dal- 
maciji, glasovita hrv. tvrđava iz bor- 
be s Turcima. 41. Sveta (arapski). 
42. Divlji narod oko Crnog mora. 44. 
Lična zamjenica. 45. Vrst vrbe. 46. 



Skraćeno ž. ime. 48. Inicijali prezi- 
mena i imena hrv. književnika. 49. 
Vrst ptice. 51. Stvaranje stranke, za- 
jednice. 

Okomito: 1. Prezime, oznaka 
časti i ime glasovitoga hrv. povjes- 
ničara, rodom iz Fužina. 2. Inicijali 
t hrv. političara. 3. Pokazna zamje- 
nica (dijal.). 4. Vrst igre. (fon.). 5. 
Raslinstvo. 6. Inicijali zaštitnika hrv. 
katoličkog izdavačkog poduzeća. 7. 
Sag. 8. Humak. 9. Pokazna zamje- 
nica. 10. Uzvik. 11. Kaligrafija. 14. 
Pripadnik evropskog velegrada. 17. 
Skup starih stvari. 19. Osamljen. 21. 
Budalaštine, gluposti. 22. Mjere za 
površinu. 24. Mušterija. 26. Vrst čam- 
ca. 28. Bivša poštanska kratica u 
smislu »preko«. 29. Prezime ameri- 
čkog trkača na 400 i 800 m (fon.). 
34. Pokazna zamjenica. 36. Zemlja, 
teren. 38. Vrst egzotične životinje. 
39. Koraljni greben. 42. Ime šved- 
skog istraživača Hedina. 43. Autoh- 
tonac na Balkanu. 45. Božica srdžbe. 
47. M. skraćeno ime. 49. Kratica na 
pismima. 50. Njemački prijedlog. 

V. P e r o š 


¥ 1400 div« ara 1 . V. — 20. 

VI. te I. IX. — 15. X. stoji Vas dvađe- 
setdnevni boravak u Slatini RadencL 
Stan, hrana (obična ili dijetna), kupa- 
nje, dva liječnička pregleda (Rentgen 
itd.) analiza mokraće i sve takse ura- 
čunate. Možete si Vi pretsaviti užitak 
i djelovanje na zdravlje, kupati se 
u čuvenoj Radenskoj kiselici? Liječi 
mnoge bolesti srca, bubrega, jetara, 
želuca, viški tlak, giht, sklerozu, smet- 
nje starosti, kamence, unutrašnje žli- 
jezde. Tražite opširan prospekt. Bes- 
platno. Kupalište i Lječilište Slatina 
Radenci, Slovenija. Glavni zastupnik 
za Zagreb i okolicu. Ljubljanska ulica 
broj 5, Telefon broj 36 — 31. 


ABITURIJENTICA daje instrukcije 
iz svih predmeta za niže razrede. 
Reflektira na žensku djecu iz dobrih 
obitelji. Adresa u upravi. 


llustrovani tjednik m Obitelj " izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed. 
Rukopisi se ne vraćaju. m Ohitelj m izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji m 
Zagreb, Trenkova /. Adresa uredništva i uprave „Obitelji": Zagreb , Trg Kralja Tomislava 21. Telefon 54-17. Ček. ral. pošt. šted. br* 33.536% 
„ Obitelj " se tiska u Tiskari Narodnih Novina u Zagrebu. Za tiskaru odgovara V. Kirin, Zagreb , Deielićeva u l. 2. 

s/ika na naslovnoj strani: Na potoku kraj mlina. — Foto Đ. Griesbach 

RAZNE SLIKE 

IZ DOMOVINE 



RODBINA I UZVANICI NA PROSLAVI ZLATNOd 
PIRA EMANUELA I APOLONIJE KUKIĆ U LUDINI 
15. SRPNJA O. O. 



PRIGODOM PROLAZA ZAGREBAČKIH HODOČASNIKA 
ZA MARIJU BISTRICU U ĆUČERJU JE JEDNA 
DJEVOJČICA POZDRAVILA NADBISKUPA 
KOADJ UTORA DRA ALOJZIJA STEPINCA 
OVIM STIHOVIMA: 

Danas ova gora ponosnije stoji, 

Jer ČuČerje naše rijetku sreću broji: 

Vidimo Pastira, što ga Gospod dade, 

Za Kristovo stado to su svijetle nade. 

Pastiru naš dobri, digni ruke svoje. 

Blagoslovi stado Kristovo i Tvoje, 

Blagoslovi naše kućice i polja. 

Da se svuda vrši samo Božja volja. 

Sad pozdravlja Tebe ovaj narod cijeli, 

1 Bogu se moli, da Ti milost dijeli. 

Blagi pogled Gospe nek Te svuda prati, 

A zagovor Njezin nek Ti djela zlati. 



ZLATNI PIR EMANUELA I APOLONIJE KUKIĆ 
U LUDINI 

Svečari pred crkvom prije svete mise Foto Bratić 



MNOŠTVO NARODA PRED CRKVOM U LUDINI 
IZA SVETE MISE, ODRŽANE FRIGODOM ZLATNOG 
PIRA EMANUELA I APOLONIJE KUKIĆ 



PRVA PRIČEST UČENIKA I UČENICA II. RAZREDA 
OSNOVNE ŠKOLE U IVANKOVU S VJEROUČITELJEM, 
UPRAVITELJEM ŠKOLE F. KRAUTH I RAZREDNI- 
KOM Đ. VANDJUROM Foto F. Korner 


IUCAOS £ 7 ) £ 

joKuc&v 

tucana mcAtgg 


»VUK U OVČJOJ KOŽI« pučka 
drama u dva čina, napisao dr Josip 
Andrić, cijena 10 dinara, naručuje se 
kod uprave »Obitelji«, Zagreb, Trg 
kralja Tomislava 21. 


TORBICE 

Fuzy-Kov6ezi 

u svim veličinama 

T0HE Zl SPISE (MTEKTliE), NOVČARKE. TONICI 

za dame i sve vrsti kožnate robe 
Sada: 

Nova zgrada Zaklade, 

ugao Ilice i baruna Jelačića. 




